title: Deċiżjoni tal-Kunsill 2009/316/ĠAI tas- 6 ta’ April 2009 dwar l-istabbiliment ta’ Sistema Ewropea ta’ Informazzjoni ta’ Rekords Kriminali (ECRIS) fl-applikazzjoni tal-Artikolu 11 tad-Deċiżjoni Qafas 2009/315/ĠAI

text:
               7.4.2009

               MT

               Il-Ġurnal Uffiċjali tal-Unjoni Ewropea

               L 93/33

         DEĊIŻJONI TAL-KUNSILL 2009/316/ĠAI
   tas-6 ta’ April 2009
   dwar l-istabbiliment ta’ Sistema Ewropea ta’ Informazzjoni ta’ Rekords Kriminali (ECRIS) fl-applikazzjoni tal-Artikolu 11 tad-Deċiżjoni Qafas 2009/315/ĠAI
   IL-KUNSILL TAL-UNJONI EWROPEA,
   Wara li kkunsidra t-Trattat li jistabbilixxi l-Unjoni Ewropea, u b’mod partikolari l-Artikoli 31 u 34(2)(c) tiegħu,
   Wara li kkunsidra d-Deċiżjoni Qafas tal-Kunsill 2009/315/ĠAI tas-26 ta’ Frar 2009 dwar l-organizzazzjoni u l-kontenut tal-iskambju bejn l-Istati Membri ta’ informazzjoni estratta mir-rekords kriminali (1), u b’mod partikolari l-Artikolu 11(4) tagħha,
   Wara li kkunsidra l-proposta tal-Kummissjoni,
   Wara li kkunsidra l-opinjoni tal-Parlament Ewropew (2),
   Billi:

               (1)

               L-Artikolu 29 tat-Trattat dwar l-Unjoni Ewropea jistipula li l-għan tal-Unjoni hu li jipprovdi liċ-ċittadini b’livell għoli ta’ sigurezza fil-qasam tal-libertà, tas-sigurtà u tal-ġustizzja. Dan l-għan jippresupponi l-iskambju sistematiku tal-informazzjoni estratta minn rekords kriminali bejn l-awtoritajiet kompetenti tal-Istati Membri b’mod li jiggarantixxi l-għarfien komuni tagħhom u l-effikaċja ta’ tali skambju.

               (2)

               L-informazzjoni dwar il-kundanni kriminali deċiżi kontra ċittadini ta’ Stati Membri minn Stati Membri oħra ma tiċċirkolax b’mod effikaċi fuq il-bażi kurrenti tal-Konvenzjoni Ewropea dwar l-Assitenza Reċiproka f’Materji Kriminali tal-20 ta’ April 1959. Għalhekk, jeħtieġ li jkun hemm proċeduri aktar effiċjenti u aċċessibbli ta’ skambju għal tali informazzjoni fil-livell tal-Unjoni Ewropea.

               (3)

               Il-ħtieġa li titjieb il-kwalità tal-iskambju tal-informazzjoni dwar il-kundanni kriminali ngħatat prijorità fid-Dikjarazzjoni tal-Kunsill Ewropew dwar il-Ġlieda kontra t-Terroriżmu tal-25 u s-26 ta’ Marzu 2004 u sussegwentement riaffermata fil-Programm tal-Aja (3) u fil-Pjan ta’ Azzjoni (4) dwar l-implimentazzjoni tiegħu. Barra minn hekk, l-interkonnessjoni kompjuterizzata tar-rekords kriminali fil-livell tal-Unjoni Ewropea ġiet rikonoxxuta bħala prijorità politika mill-Kunsill Ewropew fil-Konklużjonijiet tiegħu tal-21 u t-22 ta’ Ġunju 2007.

               (4)

               L-interkonnessjoni kompjuterizzata tar-rekords kriminali hija parti mill-proġett E-Ġustizzja, li kien rikonoxxut diversi drabi bħala prijorità mill-Kunsill Ewropew fl-2007.

               (5)

               Attwalment, qed jiġi żviluppat proġett sperimentali bil-għan li r-rekords kriminali jiġu interkonnessi. Il-kisbiet tiegħu jikkostitwixxu bażi valida għal aktar ħidma fuq l-iskambju kompjuterizzat ta’ informazzjoni fil-livell tal-Unjoni Ewropea.

               (6)

               Din id-Deċiżjoni għandha l-għan li timplimenta d-Deċiżjoni Qafas 2009/315/ĠAI sabiex toħloq u tiżviluppa sistema kompjuterizzata ta’ skambju ta’ informazzjoni dwar il-kundanni kriminali bejn l-Istati Membri. Tali sistema għandha tkun tista’ tikkomunika informazzjoni dwar kundanni kriminali f’forma li tkun faċilment intelliġibbli. Għaldaqstant, għandhom jiġu stabbiliti kemm format standardizzat li jippermetti li l-informazzjoni tkun skambjata b’mod uniformi u elettroniku u i jippermetti t-traduzzjoni kompjuterizzata tagħha kif ukoll kwalunkwe mezz ieħor li jorganizza u jiffaċilita l-iskambji elettroniċi ta’ informazzjoni dwar il-kundanni kriminali bejn l-awtoritajiet ċentrali tal-Istati Membri.

               (7)

               Din id-Deċiżjoni hija bbażata fuq il-prinċipji stabbiliti mid-Deċiżjoni Qafas 2009/315/ĠAI u tapplika u tissupplimenta dawk il-prinċipji mil-lat tekniku.

               (8)

               Il-kategoriji tad-data li jridu jiddaħħlu fis-sistema, l-iskopijiet li għalihom id-data għandha tiddaħħal, il-kriterji għad-dħul tagħha, l-awtoritajiet permessi li jaċċessaw id-data, u xi regoli speċifiċi dwar il-protezzjoni ta’ data personali huma definiti fid-Deċiżjoni Qafas 2009/315/ĠAI.

               (9)

               La din id-Deċiżjoni u lanqas id-Deċiżjoni Qafas 2009/315/ĠAI ma jistabbilixxu xi obbligu sabiex tiġi skambjata informazzjoni dwar deċiżjonijiet mhux kriminali.

               (10)

               Ladarba l-għan ta’ din id-Deċiżjoni mhuwiex li jkunu armonizzati s-sistemi nazzjonali tar-rekords kriminali, m’hemm l-ebda obbligu li Stat Membru tal-kundanna jbiddel is-sistema interna tiegħu tar-rekords kriminali fir-rigward tal-użu tal-informazzjoni għall-finijiet domestiċi.

               (11)

               Is-Sistema Ewropea ta’ Rekords Kriminali (European Criminal Rekords System, ECRIS) hija sistema informatika deċentralizzata. Id-data tar-rekords kriminali għandha tiġi preżervata unikament f’databases operati mill-Istati Membri, u m’għandu jkun hemm ebda aċċess dirett online għad-databases ta’ rekords kriminali ta’ Stati Membri oħra. L-Istati Membri għandhom jerfgħu r-responsabbiltà għall-operazzjoni tad-databases nazzjonali tar-rekords kriminali u għal skambji effikaċi ta’ informazzjoni bejniethom. L-infrastruttura komuni ta’ komunikazzjoni tal-ECRIS inizjalment għandha tkun in-network ta’ Servizzi Trans-Ewropej għat-Telematika bejn l-Amministrazzjonijiet (S-TESTA). L-ispiża kollha li tikkonċerna l-infrastruttura komuni ta’ komunikazzjoni għandha tkun koperta mill-baġit ġenerali tal-Unjoni Ewropea.

               (12)

               It-tabelli ta’ referenza tal-kategoriji ta’ reati u l-kategoriji ta’ pieni u miżuri previsti f’din id-Deċiżjoni għandhom jiffaċilitaw it-traduzzjoni awtomatika u għandhom jippermettu l-għarfien reċiproku tal-informazzjoni trasmessa bl-użu ta’ sistema ta’ kodiċi. Il-kontenut tat-tabelli hu riżultat tal-analiżi tal-ħtiġijiet tas-27 Stat Membru kollha. Dik l-analiżi kkunsidrat il-kategorizzazzjoni tal-proġett sperimentali u r-riżultati tal-eżerċizzju ta’ ġabra tad-diversi reati u pieni u miżuri nazzjonali. Barra minn hekk, fil-każ tat-tabella ta’ reati, ikkunsidrat ukoll id-definizzjonijiet komuni armonizzati eżistenti fil-livell Ewropew u f’dak internazzjonali kif ukoll il-mudelli tad-data tal-Eurojust u tal-Europol.

               (13)

               Sabiex jiġu żgurati l-għarfien reċiproku u t-trasparenza tal-kategorizzazzjoni komuni, kull Stat Membru għandu jippreżenta l-lista ta’ reati u pieni u miżuri nazzjonali li jaqgħu f’kull kategorija msemmija fit-tabella rispettiva. L-Istati Membri jistgħu jipprovdu deskrizzjoni ta’ reati u pieni u miżuri u, fid-dawl tal-utilità ta’ tali deskrizzjoni, huma għandhom ikunu inkoraġġiti jagħmlu dan. Tali informazzjoni għandha ssir aċċessibbli għall-Istati Membri.

               (14)

               It-tabelli ta’ referenza tal-kategoriji tar-reati u tal-kategoriji ta’ pieni u miżuri previsti f’din id-Deċiżjoni mhumiex imfassla sabiex jistabbilixxu ekwivalenzi ġuridiċi bejn reati u bejn pieni u miżuri li jeżistu fil-livelli nazzjonali. Huma għodda li tgħin lir-riċevitur jifhem aħjar il-fatt jew fatti u t-tip ta’ piena jew pieni, jew ta’ miżura jew miżuri, li jkunu jinsabu fl-informazzjoni trasmessa. Il-preċiżjoni tal-kodiċijiet imsemmija ma tistax tiġi kompletament garantita mill-Istat Membru li jipprovdi l-informazzjoni u din m’għandhiex tipprekludi l-awtoritajiet kompetenti fl-Istat Membru riċevent milli jinterpretaw l-informazzjoni.

               (15)

               It-tabelli ta’ referenza ta’ kategoriji ta’ reati u ta’ kategoriji ta’ pieni u miżuri għandhom jiġu riveduti u aġġornati konformement mal-proċedura għall-adozzjoni ta’ miżuri implimentattivi għal deċiżjonijiet previsti fit-Trattat dwar l-Unjoni Ewropea.

               (16)

               L-Istati Membri u l-Kummissjoni għandhom jinformaw u jikkonsultaw lil xulxin fil-Kunsill abbażi tal-modalitajiet stabbiliti fit-Trattat dwar l-Unjoni Ewropea bil-ħsieb li jfasslu manwal mhux vinkolanti għall-prattikanti, li għandu jindirizza l-proċeduri li jirregolaw l-iskambju ta’ informazzjoni, partikolarment il-modalitajiet ta’ identifikazzjoni ta’ awturi ta’ reati, l-għarfien komuni tal-kategoriji ta’ reati u pieni u miżuri, u spjegazzjoni ta’ reati u pieni u miżuri nazzjonali problematiċi, u bil-ħsieb li jiżguraw il-koordinazzjoni meħtieġa għall-iżvilupp u l-operazzjoni tal-ECRIS.

               (17)

               Sabiex jiġi aċċelerat l-iżvilupp tal-ECRIS, il-Kummissjoni għandha tieħu numru ta’ miżuri tekniċi sabiex tassisti lill-Istati Membri fil-preparazzjoni tal-infrastruttura teknika għall-interkonnessjoni tad-databases tagħhom tar-rekords kriminali. Il-Kummissjoni tista’ tipprovdi
                     software
                   implimentattiv ta’ referenza, jiġifieri software adatt li jippermetti lill-Istati Membri jagħmlu din l-interkonnessjoni, li huma jistgħu jagħżlu li japplikaw minflok is-software tagħhom stess ta’ interkonnessjoni għall-implimentazzjoni tas-sett komuni ta’ protokolli li jippermettu l-iskambju ta’ informazzjoni bejn databases ta’ rekords kriminali.

               (18)

               Id-Deċiżjoni Qafas tal-Kunsill 2008/977/ĠAI tas-27 ta’ Novembru 2008 dwar il-protezzjoni tad-data personali pproċessata fil-qafas tal-koperazzjoni tal-pulizija u dik ġudizzjarja f’materji kriminali (5) għandha tapplika fil-kuntest tal-iskambju kompjuterizzat ta’ informazzjoni estratta minn rekords kriminali tal-Istati Membri, u tipprevedi livell adegwat ta’ protezzjoni ta’ data meta tiġi skambjata informazzjoni bejn l-Istati Membri, filwaqt li tippermetti li l-Istati Membri jesiġu standards ogħla fil-proċessar ta’ data nazzjonali.

               (19)

               Ladarba l-għan ta’ din id-Deċiżjoni, jiġifieri l-iżvilupp ta’ sistema għat-trasmisssjoni kompjuterizzata ta’ informazzjoni dwar il-kundanni kriminali bejn l-Istati Membri, ma jistax jinkiseb suffiċjentement mill-Istati Membri unilateralment, u għalhekk jista’, minħabba n-neċessità ta’ azzjoni kkoordinata fl-Unjoni Ewropea, jinkiseb aħjar fil-livell tal-Unjoni Ewropea, il-Kunsill jista’ jadotta miżuri konformement mal-prinċipju ta’ sussidjarjetà msemmi fl-Artikolu 2 tat-Trattat dwar l-Unjoni Ewropea u stabbilit fl-Artikolu 5 tat-Trattat li jistabbilixxi l-Komunità Ewropea. Konformement mal-prinċipju ta’ proporzjonalità, kif stabbilit fl-Artikolu 5 tat-Trattat li jistabbilixxi l-Komunità Ewropea, din id-Deċiżjoni ma tmurx lil hinn minn dak li huwa meħtieġ sabiex jinkiseb dak l-għan.

               (20)

               Din id-Deċiżjoni tirrispetta d-drittijiet fundamentali u tosserva l-prinċipji rikonoxxuti mill-Artikolu 6 tat-Trattat dwar l-Unjoni Ewropea u riflessi fil-Karta tad-Drittijiet Fundamentali tal-Unjoni Ewropea,

         IDDEĊIEDA KIF ĠEJ:
   Artikolu 1
   Suġġett
   Din id-Deċiżjoni tistabbilixxi Sistema Ewropea ta’ Informazzjoni ta’ Rekords Kriminali (ECRIS).
   Din id-Deċiżjoni tistabbilixxi wkoll l-elementi ta’ format standard għall-iskambju elettroniku, bejn l-Istati Membri, ta’ informazzjoni estratta minn rekords kriminali, b’mod partikolari fir-rigward ta’ informazzjoni dwar ir-reat li jkun wassal għall-kundanna u informazzjoni dwar il-kontenut tal-kundanna, kif ukoll mezzi implimentattivi oħra kemm ġenerali kif ukoll tekniċi relatati mal-organizzazzjoni u l-faċilitazzjoni tal-iskambju ta’ informazzjoni.
   Artikolu 2
   Definizzjonijiet
   Għall-finijiet ta’ din id-Deċiżjoni, għandhom japplikaw id-definizzjonijiet stipulati fid-Deċiżjoni Qafas 2009/315/ĠAI.
   Artikolu 3
   Sistema Ewropea ta’ Informazzjoni ta’ Rekords Kriminali (ECRIS)
   1.   L-ECRIS hija sistema deċentralizzata tat-teknoloġija tal-informazzjoni, ibbażata fuq id-databases tar-rekords kriminali f’kull Stat Membru. Hija tikkonsisti mill-elementi li ġejjin:

               (a)

                  software ta’ interkonnessjoni strutturat konformement ma’ sett komuni ta’ protokolli li jippermettu l-iskambju ta’ informazzjoni bejn id-databases tar-rekords kriminali tal-Istati Membri:

               (b)

               infrastruttura komuni ta’ komunikazzjoni li tipprovdi network kriptat;

         2.   Din id-Deċiżjoni m’għandhiex l-għan li tistabbilixxi xi database ċentralizzata ta’ rekords kriminali. Id-data kollha dwar ir-rekords kriminali għandha tiġi preżervata unikament f’databases operati mill-Istati Membri.
   3.   L-awtoritajiet ċentrali tal-Istati Membri msemmija fl-Artikolu 3 tad-Deċiżjoni Qafas 2009/315/ĠAI m’għandhomx ikollhom aċċess dirett online għad-databases tar-rekords kriminali tal-Istati Membri l-oħra. Għandha tintuża l-aqwa teknika disponibbli identifikata mill-Istati Membri flimkien bl-appoġġ tal-Kummissjoni sabiex ikunu żgurati l-kunfidenzjalità u l-integrità tal-informazzjoni, minn rekords kriminali, li tiġi trasmessa lil Stati Membri oħra.
   4.   Is-software tal-interkonnessjoni u d-databases li jippreżervaw, jittrasmettu u jirċievu l-informazzjoni estratta mir-rekords kriminali għandhom joperaw taħt ir-responsabbiltà tal-Istat Membru kkonċernat.
   5.   L-infrastruttura komuni tal-komunikazzjoni għandha tkun in-network ta’ komunikazzjoni S-TESTA. Kwalunkwe żvilupp ieħor tiegħu jew kwalunkwe network sigur alternattiv għandu jiżgura li l-infrastruttura komuni tal-komunikazzjoni stabbilita tkompli tissodisfa l-kondizzjonijiet stipulati fil-paragrafu 6.
   6.   L-infrastruttura komuni tal-komunikazzjoni għandha tiġi operata taħt ir-responsabbiltà tal-Kummissjoni, u għandha tissodisfa r-rekwiżiti ta’ sigurtà u tissodisfa kompletament il-ħtiġijiet tal-ECRIS.
   7.   Sabiex tiġi żgurata l-operazzjoni effikaċi tal-ECRIS, il-Kummissjoni għandha tipprovdi appoġġ ġenerali u assistenza teknika, inklużi l-ġbir u t-tħejjija ta’ statistika msemmija fl-Artikolu 6(2)(b)(i) u s-software implimentattiv ta’ referenza.
   8.   Minkejja l-possibbiltà li jsir użu mill-programmi finanzjarji tal-Unjoni Ewropea taħt ir-regoli applikabbli, kull Stat Membru għandu jassumi l-ispejjeż tiegħu stess għall-implimentazzjoni, l-amministrazzjoni, l-użu u l-manutenzjoni tad-database tiegħu ta’ rekords kriminali u tas-software ta’ interkonnessjoni msemmi fil-paragrafu 1.
   Il-Kummissjoni għandha tassumi l-ispejjeż mill-implimentazzjoni, mill-amministrazzjoni, mill-użu, mill-manutenzjoni u mill-iżvilupp futur tal-infrastruttura komuni tal-komunikazzjoni tal-ECRIS, kif ukoll mill-iżvilupp implimentattiv u futur tas-software implimentattiv ta’ referenza.
   Artikolu 4
   Il-format tat-trasmissjoni tal-informazzjoni
   1.   Meta tiġi trasmessa l-informazzjoni konformement mal-Artikolu 4(2) u (3) u l-Artikolu 7 tad-Deċiżjoni Qafas 2009/315/ĠAI, relattivament għall-isem jew klassifikazzjoni ġuridika tar-reat u għad-dispożizzjonijiet ġuridiċi applikabbli, l-Istati Membri għandhom jirriferu għall-kodiċi korrispondenti għal kull wieħed mir-reati indikati fit-trasmissjoni, kif previst fit-tabella tar-reati fl-Anness A. Bħala eċċezzjoni, fejn ir-reat ma jikkorrispondi għal ebda kodiċi speċifiku ta’ subkategorija, għandu jissemma l-kodiċi “kategorija miftuħa” tal-kategorija relevanti tar-reati jew ta’ dik l-eqreb jew, fin-nuqqas ta’ din tal-aħħar, il-kodiċi “reati oħrajn” għandu jintuża għal dak ir-reat partikolari.
   L-Istati Membri jistgħu wkoll jipprovdu informazzjoni disponibbli dwar il-livell ta’ kompletezza u l-livell ta’ parteċipazzjoni fir-reat u, fejn applikabbli, dwar l-eżistenza ta’ eżenzjoni totali jew parzjali mir-responsabbiltà kriminali jew dwar reċidiva.
   2.   Meta jittrasmettu informazzjoni taħt l-Artikolu 4(2) u (3) u l-Artikolu 7 tad-Deċiżjoni Qafas 2009/315/ĠAI relattivament għall-kontenut tal-kundanna kriminali, partikolarment is-sentenza kif ukoll kwalunkwe piena supplimentari, kwalunkwe miżura ta’ sigurtà u kwalunkwe deċiżjoni sussegwenti li jimmodifikaw l-eżekuzzjoni tas-sentenza, l-Istati Membri għandhom jirriferu għall-kodiċi korrispondenti għal kull waħda mill-pieni u miżuri indikati fit-trasmissjoni, kif previst fit-tabella ta’ pieni u miżuri fl-Anness B. Bħala eċċezzjoni, fejn il-piena jew miżura ma tikkorrispondi għal ebda kodiċi speċifiku ta’ subkategorija, għandu jintuża l-kodiċi “kategorija miftuħa” tal-kategorija relevanti jew tal-eqreb kategorija ta’ pieni u miżuri jew, fin-nuqqas ta’ din tal-aħħar, il-kodiċi “pieni u miżuri oħrajn” għandu jintuża għal dik il-piena jew miżura partikolari.
   L-Istati Membri għandhom jipprovdu wkoll, fejn applikabbli, informazzjoni disponibbli relatata man-natura u/jew il-kondizzjonijiet tal-eżekuzzjoni tal-piena jew miżura imposta kif previst fil-parametri tal-Anness B. Il-parametru “deċiżjoni mhux kriminali” għandu jiġi indikat biss f’każijiet fejn l-informazzjoni dwar tali deċiżjoni tingħata fuq bażi volontarja mill-Istat Membru tan-nazzjonalità tal-persuna kkonċernata, meta jwieġeb talba għall-informazzjoni dwar kundanni kriminali.
   Artikolu 5
   Informazzjoni dwar reati, pieni u miżuri nazzjonali
   1.   L-informazzjoni li ġejja għandha tingħata mill-Istati Membri lis-Segretarjat Ġenerali tal-Kunsill, partikolarment bil-ħsieb li jitfassal manwal mhux vinkolanti għall-prattikanti msemmi fl-Artikolu 6(2)(a):

               (a)

               il-lista ta’ reati nazzjonali f’kull kategorija msemmija fit-tabella ta’ reati fl-Anness A. Il-lista għandha tinkludi l-isem jew il-klassifikazzjoni ġuridika tar-reat u referenza għad-dispożizzjoni ġuridika applikabbli. Hija tista’ tinkludi wkoll deskrizzjoni qasira tal-elementi kostituttivi r-reat;

               (b)

               il-lista tat-tipi ta’ sentenzi, possibbilment ta’ pieni supplimentari u miżuri ta’ sigurtà u ta’ deċiżjonijiet sussegwentement possibbli li jimmodifikaw l-eżekuzzjoni tas-sentenza kif definita fil-liġi nazzjonali, f’kull kategorija msemmija fit-tabella ta’ pieni u miżuri fl-Anness B. Hija tista’ tinkludi wkoll deskrizzjoni qasira tal-piena jew miżura speċifika.

         2.   Il-listi u d-deskrizzjonijiet imsemmija fil-paragrafu 1 għandhom jiġu aġġornati regolarment mill-Istati Membri. L-informazzjoni aġġornata għandha tiġi trasmessa lis-Segretarjat Ġenerali tal-Kunsill.
   3.   Is-Segretarjat Ġenerali tal-Kunsill għandu jikkomunika lill-Istati Membri u lill-Kummissjoni l-informazzjoni riċevuta taħt dan l-Artikolu.
   Artikolu 6
   Miżuri implimentattivi
   1.   Il-Kunsill, filwaqt li jaġixxi b’maġġoranza kwalifikata u wara konsultazzjoni tal-Parlament Ewropew, għandu jadotta kwalunkwe modifika tal-Annessi A u B kif ikun meħtieġ.
   2.   Ir-rappreżentanti tad-dipartimenti rilevanti tal-amministrazzjonijiet tal-Istati Membri u l-Kummissjoni għandhom jinformaw u jikkonsultaw lil xulxin fil-Kunsill bil-ħsieb ta’:

               (a)

               tfassil ta’ manwal mhux vinkolanti għall-prattikanti li jistabbilixxi l-proċedura għall-iskambju ta’ informazzjoni permezz tal-ECRIS, li jindirizza b’mod partikolari l-modalitajiet ta’ identifikazzjoni ta’ awturi ta’ reati, kif ukoll jirreġistra l-għarfien komuni tal-kategoriji ta’ reati u pieni u miżuri elenkati rispettivament fl-Annessi A u B;

               (b)

               koordinazzjoni tal-azzjoni tagħhom għall-iżvilupp u l-operazzjoni tal-ECRIS, b’mod partikolari dwar:

                           (i)

                           l-istabbiliment ta’ sistemi u proċeduri ta’ reġistrazzjoni kronoloġika (logging) li jippermettu l-monitoraġġ tal-funzjonament tal-ECRIS u l-istabbiliment ta’ statistika mhux personali relatata mal-iskambju, permezz tal-ECRIS, ta’ informazzjoni estratta minn rekords kriminali;

                           (ii)

                           l-adozzjoni ta’ speċifikazzjonijiet tekniċi tal-iskambju, inklużi r-rekwiżiti ta’ siġurtà, b’mod partikolari s-sett komuni ta’ protokolli;

                           (iii)

                           l-istabbiliment ta’ proċeduri li jivverifikaw il-konformità tal-applikazzjonijiet tas-software nazzjonali mal-ispeċifikazzjonijiet tekniċi.

         Artikolu 7
   Rapport
   Is-servizzi tal-Kummissjoni għandhom jippublikaw regolarment rapport li jikkonċerna l-iskambju, permezz tal-ECRIS, ta’ informazzjoni estratta mir-rekords kriminali bbażata partikolarment fuq l-istatistika msemmija fl-Artikolu 6(2)(b)(i). Dan ir-rapport għandu jiġi ppublikat, għall-ewwel darba, sena wara li jiġi ppreżentat ir-rapport imsemmi fl-Artikolu 13(3) tad-Deċiżjoni Qafas 2009/315/ĠAI.
   Artikolu 8
   Implimentazzjoni u skadenzi
   1.   L-Istati Membri għandhom jieħdu l-miżuri meħtieġa sabiex jikkonformaw mad-dispożizzjonijiet ta’ din id-Deċiżjoni sas-7 ta’ April 2012.
   2.   L-Istati Membri għandhom jużaw il-format speċifikat fl-Artikolu 4 u jikkonformaw mal-metodi ta’ organizzazzjoni u faċilitazzjoni, ta’ skambji ta’ informazzjoni, stipulati f’din id-Deċiżjoni mid-data notifikata konformement mal-Artikolu 11(5) tad-Deċiżjoni Qafas 2009/315/ĠAI.
   Artikolu 9
   Effett
   Din id-Deċiżjoni għandha tibda jkollha effett fil-jum tal-pubblikazzjoni tagħha f’Il-Ġurnal Uffiċjali tal-Unjoni Ewropea.

      Magħmula fi Luxembourg, 6 ta’ April 2009.

            Għall-Kunsill

            Il-President

         J. POSPÍŠIL

      (1)  Ara paġna 23 ta’ dan il-Ġurnal Uffiċjali.

      (2)  Opinjoni tad-9 ta’ Ottubru 2008 (għadha mhijiex pubblikata fil-Ġurnal Uffiċjali).

      (3)  ĠU C 53, 3.3.2005, p. 1.

      (4)  ĠU C 198, 12.8.2005, p. 1.

      (5)  ĠU L 350, 30.12.2008, p. 60.

      ANNESS A

         Tabella komuni tal-kategoriji ta’ reati msemmija fl-Artikolu 4

                     Parametri

                  Livell ta’ kompletezza:

                  Att komplet

                  C

                  Tentattiv jew preparazzjoni

                  A

                  Element mhux trasmess

                  Ø

                  Livell ta’ parteċipazzjoni

                  Awtur tar-reat

                  M

                  Kompliċi jew instigatur/organizzatur, kospiratur jew assoċjat

                  H

                  Element mhux trasmess

                  Ø

                  Eżenzjoni mir-responsabbiltà kriminali:

                  Insanità jew responsabbiltà mitigata

                  S

                     Reċidiva

                  R

                  Kodiċi

                  Kategoriji u subkategoriji ta’ reati

                  0100 00
                  kategorija miftuħa

                     Delitti li jaqgħu fil-ġurisdizzjoni tal-qorti kriminali internazzjonali

                  0101 00

                  Ġenoċidju

                  0102 00

                  Delitti kontra l-umanità

                  0103 00

                  Delitti tal-gwerra

                  0200 00
                  kategorija miftuħa

                     Parteċipazzjoni f’organizzazzjoni kriminali

                  0201 00

                  Tmexxija ta’ organizzazzjoni kriminali

                  0202 00

                  Parteċipazzjoni volontarja fl-attivitajiet kriminali ta’ organizzazzjoni kriminali

                  0203 00

                  Parteċipazzjoni volontarja fl-attivitajiet mhux kriminali ta’ organizzazzjoni kriminali

                  0300 00
                  kategorija miftuħa

                     Terroriżmu

                  0301 00

                  It-tmexxija ta’ grupp terroristiku

                  0302 00

                  Parteċipazzjoni volontarja fl-attivitajiet ta’ grupp terroristiku

                  0303 00

                  Il-finanzjament tat-terroriżmu

                  0304 00

                  Tixwix pubbliku sabiex jitwettaq reat terroristiku

                  0305 00

                  Reklutaġġ jew taħriġ għat-terroriżmu

                  0400 00
                  kategorija miftuħa

                     Traffikar ta’ persuni

                  0401 00

                  Traffikar ta’ persuni għal skopijiet ta’ sfruttament ta’ xogħol jew servizzi

                  0402 00

                  Traffikar ta’ persuni għal skopijiet ta’ sfruttament tal-prostituzzjoni ta’ oħrajn jew forom oħra ta’ sfruttament sesswali

                  0403 00

                  Traffikar ta’ persuni għal skopijiet tat-tneħħija ta’ organi jew ta’ tessut uman

                  0404 00

                  Traffikar ta’ persuni għal skopijiet ta’ tjassir, ta’ xi prattika simili għat-tjassir jew servitù

                  0405 00

                  Traffikar ta’ persuni għal skopijiet ta’ sfruttament ta’ xogħol jew servizzi ta’ persuna minorenni

                  0406 00

                  Traffikar ta’ persuni għal skopijiet ta’ sfruttament tal-prostituzzjoni ta’ minorenni jew ta’ forom oħra ta’ sfruttament sesswali tagħhom

                  0407 00

                  Traffikar ta’ persuni għal skopijiet tat-tneħħija ta’ organi jew ta’ tessut uman ta’ minorenni

                  0408 00

                  Traffikar ta’ persuni għal skopijiet ta’ tjassir, prattiki simili għat-tjassir jew is-servitù ta’ minorenni

                  0500 00
                  kategorija miftuħa

                     Traffikar illeċitu (1) u reati oħrajn relatati mal-armi, l-armi tan-nar, il-partijiet u l-komponenti tagħhom, munizzjon u splussivi

                  0501 00

                  Manifattura illeċita ta’ armi, armi tan-nar, il-partijiet u komponenti tagħhom, munizzjon u splussivi

                  0502 00

                  Manifattura illeċita ta’ armi, armi tan-nar, il-partijiet u komponenti tagħhom, munizzjon u splussivi fil-livell nazzjonali (2)

                  0503 00

                  L-esportazzjoni jew importazzjoni illeċita ta’ armi, armi tan-nar, il-partijiet u komponenti tagħhom, munizzjon u splussivi

                  0504 00

                  Il-pussess mhux awtorizzat jew l-użu ta’ armi, armi tan-nar, il-partijiet u komponenti tagħhom, munizzjon u splussivi

                  0600 00
                  kategorija miftuħa

                     Reat ambjentali

                  0601 00

                  Il-qerda jew il-ħsara ta’ speċi protetti ta’ flora u fawna

                  0602 00

                  Rimi illegali ta’ sustanzi li jniġġżu jew radjazzjoni jonizzanti fl-arja, fil-ħamrija jew fl-ilma

                  0603 00

                  Reati relatati mal-iskart, inkluż l-iskart tossiku

                  0604 00

                  Reati relatati mat-traffikar illeċitu (1) ta’ speċi protetti ta’ flora u fawna jew partijiet minnhom

                  0605 00

                  Reati involontarji kontra l-ambjent

                  0700 00
                  kategorija miftuħa

                     REATI relatati mad-drogi jew prekursuri, u REATI oħra kontra s-saħħa pubblika

                  0701 00

                  Reati relatati mat-traffikar illeċitu (3) ta’ drogi narkotiċi, sustanzi psikotropiċi jew prekursuri li ma jkunux esklussivament għall-konsum personali

                  0702 00

                  Konsum illeċitu ta’ drogi u l-akkwist tagħhom, il-manifattura jew il-produzzjoni esklussivament għall-konsum personali

                  0703 00

                  L-għajnuna jew it-tixwix ta’ oħrajn sabiex jużaw drogi narkotiċi jew sustanzi psikotropiċi illeċitament

                  0704 00

                  Il-manifattura jew il-produzzjoni ta’ drogi narkotiċi li ma jkunux esklussivament għall-użu personali

                  0800 00
                  kategorija miftuħa

                     Reati fuq il-persuna

                  0801 00

                  Omiċidju volontarju

                  0802 00

                  Każijiet aggravati ta’ omiċidju volontarju (4)

                  0803 00

                  Omiċidju involontarju

                  0804 00

                  Omiċidju volontarju kommess fuq tarbija tat-twelid minn ommha

                  0805 00

                  Abort illegali

                  0806 00

                  Ewtanasja illegali

                  0807 00

                  Reati relatati mat-twettiq ta’ suwiċidju

                  0808 00

                  Vjolenza li tikkawża l-mewt

                  0809 00

                  Offiża gravi fuq il-persuna, sfreġju jew diżabbiltà permanenti

                  0810 00

                  Offiża gravi involontarja fuq il-persuna, sfreġju jew diżabbiltà permanenti

                  0811 00

                  Offiża ħafifa fuq il-persuna

                  0812 00

                  Offiża ħafifa involontarja fuq il-persuna

                  0813 00

                  It-tqegħid fil-periklu tal-mewt jew ta’ offiża gravi fuq il-persuna

                  0814 00

                  Tortura

                  0815 00

                  In-nuqqas ta’ offerta ta’ għajnuna jew assistenza

                  0816 00

                  Reati relatati mat-tneħħija ta’ organi jew ta’ tessut mingħajr l-awtorizzazzjoni jew il-kunsens

                  0817 00

                  Reati relatati mat-traffikar illeċitu (3) tal-organi jew tat-tessut uman

                  0818 00

                  Vjolenza domestika jew theddid domestiku

                  0900 00
                  kategorija miftuħa

                     Reati kontra l-libertà personali, id-dinjità jew interessi protetti oħra, inklużi r-razziżmu u l-ksenofobija

                  0901 00

                  Ħtif ta’ persuna, ħtif ta’ persuna għal skopijiet ta’ estorsjoni, arrest illegali

                  0902 00

                  Arrest illegali jew ċaħda tal-libertà minn awtorità pubblika

                  0903 00

                  Teħid ta’ ostaġġi

                  0904 00

                  Ħtif illegali ta’ ajruplan jew vapur

                  0905 00

                  Insulti, inġurji, malafama, disprezz

                  0906 00

                  Theddid

                  0907 00

                  Forza, pressjoni, insegwiment malizzjuż, fastidju jew aggressjoni ta’ natura psikoloġika jew emozzjonali

                  0908 00

                  Estorsjoni

                  0909 00

                  Estorsjoni aggravata

                  0910 00

                  Dħul illegali fi proprjetà privata

                  0911 00

                  Invażjoni tal-privatezza minbarra d-dħul illegali fi proprjetà privata

                  0912 00

                  Reati kontra l-protezzjoni ta’ data personali

                  0913 00

                  Interċettazzjoni illegali ta’ data jew komunikazzjoni

                  0914 00

                  Diskriminazzjoni fuq bażi ta’ sess, razza, orjentazzjoni sesswali, reliġjon jew oriġini etnika

                  0915 00

                  Tixwix pubbliku għal diskriminazzjoni razzjali

                  0916 00

                  Tixwix pubbliku għal mibegħda razzjali

                  0917 00

                  Rikatt

                  1000 00
                  kategorija miftuħa

                     Reati sesswali

                  1001 00

                  Stupru

                  1002 00

                  Stupru aggravat (5) minbarra stupru ta’ minorenni

                  1003 00

                  Aggressjoni sesswali

                  1004 00

                  Tlaqqigħ għall-prostituzzjoni jew għal att sesswali

                  1005 00

                  Espożizzjoni indeċenti

                  1006 00

                  Fastidju sesswali

                  1007 00

                  Solleċitazzjoni minn prostituta

                  1008 00

                  Sfruttament sesswali tat-tfal

                  1009 00

                  Reati relatati mal-pornografija tat-tfal jew immaġini indeċenti ta’ minorenni

                  1010 00

                  Stupru ta’ minorenni

                  1011 00

                  Aggressjoni sesswali ta’ minorenni

                  1100 00
                  kategorija miftuħa

                     Reati kontra dispożizzjoniet dwar il-familja

                  1101 00

                  Relazzjonijiet sesswali illeċiti bejn membri familjari stretti

                  1102 00

                  Poligamija

                  1103 00

                  Evażjoni tal-obbligu ta’ manteniment

                  1104 00

                  Traskuraġni jew l-abbandun ta’ persuna minorenni jew b’diżabbiltà

                  1105 00

                  Nuqqas ta’ konformità ma’ ordni dwar il-kustodja ta’ minorenni

                  1200 00
                  kategorija miftuħa

                     Reati kontra l-istat, l-ordni pubbliku, il-kors tal-ġustizzja jew uffiċjali pubbliċi

                  1201 00

                  Spjunaġġ

                  1202 00

                  Tradiment Għoli

                  1203 00

                  Reati relatati ma’ elezzjonijiet jew referendum

                  1204 00

                  Attentat fuq il-ħajja jew is-saħħa ta’ kap ta’ Stat

                  1205 00

                  Insult kontra l-Istat, in-Nazzjon jew simboli tal-Istat

                  1206 00

                  Insult jew reżistenza lil rappreżentant tal-awtorità pubblika

                  1207 00

                  Estorsjoni, forza, pressjoni fuq rappreżentant tal-awtorità pubblika

                  1208 00

                  Aggressjoni jew theddid lil rappreżentant ta’ awtorità pubblika

                  1209 00

                  Reati kontra l-ordni pubbliku, ksur tal-paċi pubblika

                  1210 00

                  Vjolenza waqt avvenimenti sportivi

                  1211 00

                  Serq ta’ dokumenti pubbliċi jew amministrattivi

                  1212 00

                  Tfixkil jew tgħawwiġ tal-kors tal-ġustizzja, allegazzjonijiet foloz waqt proċedimenti kriminali jew ġudizzjarji, sperġur

                  1213 00

                  Impersonizzazzjoni illegali ta’ persuna jew awtorità

                  1214 00

                  Evażjoni minn kustodja legali

                  1300 00
                  kategorija miftuħa

                     Reati kontra proprjetà pubblika jew interessi pubbliċi

                  1301 00

                  Frodi pubblika, ta’ sigurtà soċjali jew ta’ benifiċċju tal-familja

                  1302 00

                  Frodi li tolqot il-benefiċċji jew l-allowances Ewropej

                  1303 00

                  Reati relatati ma’ logħob tal-azzard illegali

                  1304 00

                  Tfixkil fil-proċeduri għal sejħiet għal offerti pubbliċi

                  1305 00

                  Korruzzjoni attiva jew passiva ta’ impjegat fis-servizz pubbliku, persuna li għandha kariga pubblika jew awtorità pubblika

                  1306 00

                  Serq, appropjazzjoni indebita jew forom oħra ta’ abbuż ta’ proprjetà minn uffiċjal pubbliku

                  1307 00

                  Abbuż ta’ funzjoni minn uffiċjal pubbliku

                  1400 00
                  kategorija miftuħa

                     Reati fiskali u doganali

                  1401 00

                  Reati fiskali

                  1402 00

                  Reati doganali

                  1500 00
                  kategorija miftuħa

                     Reati ekonomiċi jew relatati mal-kummerċ

                  1501 00

                  Falliment jew insolvenza frodulenti

                  1502 00

                  Ksur ta’ regolament tal-kontabbiltà, serq, ħabi ta’ assi jew żieda illegali fil-passiv ta’ kumpannija

                  1503 00

                  Ksur ta’ regoli ta’ kompetizzjoni

                  1504 00

                  Laundering ta’ rikavat minn reati

                  1505 00

                  Korruzzjoni passiva jew attiva fis-settur privat

                  1506 00

                  Żvelar ta’ sigriet jew il-ksur tal-obbligu ta’ segretezza

                  1507 00

                  “Insider trading”

                  1600 00
                  kategorija miftuħa

                     Reati kontra l-proprjetà jew l-ikkawżar ta’ ħsara lil oġġetti

                  1601 00

                  Approprjazzjoni illegali

                  1602 00

                  Approprjazzjoni illegali jew devjazzjoni ta’ enerġija

                  1603 00

                  Frodi inklużi imbrolji

                  1604 00

                  Riċettazzjoni/negozju f’oġġetti misruqa

                  1605 00

                  Traffikar illeċitu (6) ta’ oġġetti tal-kultura, inklużi antikitajiet u opri tal-arti

                  1606 00

                  Ħsara jew distruzzjoni volontarja ta’ proprjetà

                  1607 00

                  Ħsara jew distruzzjoni involontarja ta’ proprjetà

                  1608 00

                  Sabutaġġ

                  1609 00

                  Reati kontra l-proprjetà industrijali jew intellettwali

                  1610 00

                  Ħruq volontarju

                  1611 00

                  Ħruq volontarju li jikkawża l-mewt jew dannu ta’ persuni

                  1612 00

                  Ħruq volontarju fil-foresti

                  1700 00
                  kategorija miftuħa

                     Reati ta’ Serq

                  1701 00

                  Serq

                  1702 00

                  Serq wara dħul illegali fi proprjetà

                  1703 00

                  Serq, bl-użu ta’ vjolenza jew armi, jew b’theddid ta’ vjolenza jew armi kontra persuna

                  1704 00

                  Forom ta’ serq aggravat li ma jinvolvux l-użu tal-vjolenza jew armi, jew l-użu tat-theddid ta’ vjolenza jew armi, kontra persuni.

                  1800 00
                  kategorija miftuħa

                     Reati kontra sistemi ta’ informazzjoni u reati oħrajn relatati mal-informatika

                  1801 00

                  Aċċess illegali għal sistemi ta’ informazzjoni

                  1802 00

                  Interferenza illegali f’sistem

                  1803 00

                  Interferenza illegali f’data

                  1804 00

                  Produzzjoni, pussess, disseminazzjoni jew traffikar ta’ tagħmir informatiku jew data li jippermettu t-twettiq ta’ reati relatati mal-informatika

                  1900 00
                  kategorija miftuħa

                     Falsifikazzjoni ta’ mezzi ta’ ħlas

                  1901 00

                  Falsifikazzjoni ta’ flus inkluż l-Euro

                  1902 00

                  Falsifikazzjoni ta’ mezzi ta’ ħlas mhux bi flus

                  1903 00

                  Falsifikazzjoni ta’ dokumenti fiduċjarji pubbliċi

                  1904 00

                  Tqegħid fiċ-ċirkolazzjoni/użu ta’ flus foloz, mezzi ta’ ħlas mhux bi flus jew dokumenti fiduċjarji pubbliċi

                  1905 00

                  Pussess ta’ apparat għall-falsifikazzjoni tal-flus jew dokumenti fiduċjarji pubbliċi

                  2000 00
                  kategorija miftuħa

                     Falsifikazzjoni ta’ dokumenti

                  2001 00

                  Falsifikazzjoni ta’ dokumenti pubbliċi jew amministrattivi minn individwu privat

                  2002 00

                  Falsifikazzjoni ta’ dokument minn impjegat fis-servizz pubbliku jew awtorità pubblika

                  2003 00

                  Il-provvista jew l-akkwist ta’ dokument pubbliku jew amministrattiv falsifikat; il-provvista jew l-akkwist ta’ dokument falsifikat minn impjegat tas-servizz pubbliku jew awtorità pubblika

                  2004 00

                  L-użu ta’ dokumenti pubbliċi jew amministrattivi ffalsifikati

                  2005 00

                  Il-pussess ta’ apparat għall-falsifikazzjoni ta’ dokumenti pubbliċi jew amministrattivi

                  2006 00

                  Falsifikazzjoni ta’ dokumenti privati minn individwu privat

                  2100 00
                  kategorija miftuħa

                     Reati kontra regolamenti tat-traffiku

                  2101 00

                  Sewqan perikoluż

                  2102 00

                  Sewqan taħt l-influenza tal-alkoħol jew tad-drogi narkotiċi

                  2103 00

                  Sewqan mingħajr liċenzja jew waqt l-iskawalifika tal-liċenzja

                  2104 00

                  Nuqqas ta’ waqfien wara inċident fit-triq

                  2105 00

                  Evitar ta’ ispezzjoni fit-triq

                  2106 00

                  Reati relatati mat-trasport fit-toroq

                  2200 00
                  kategorija miftuħa

                     Reati kontra l-liġi dwar ix-xogħol

                  2201 00

                  Impjieg illegali

                  2202 00

                  Reati relatati mar-remunerazzjoni inklużi l-kontribuzzjonijiet għas-sigurtà soċjali

                  2203 00

                  Reati relatati mal-kondizzjonijiet tax-xogħol, is-saħħa u s-sikurezza fuq il-post tax-xogħol

                  2204 00

                  Reati relatati mal-aċċess għall-attività professjonali jew mal-eżerċizju tagħha

                  2205 00

                  Reati relatati mal-ħinijiet tax-xogħol u l-ħin ta’ mistrieħ

                  2300 00
                  kategorija miftuħa

                     Reati kontra dispożizzjonijiet dwar il-migrazzjoni

                  2301 00

                  Dħul jew residenza mhux awtorizzati fil-pajjiż

                  2302 00

                  Faċilitazzjoni ta’ dħul u residenza mhux awtorizzati

                  2400 00
                  kategorija miftuħa

                     Reati kontra l-obbligi militari

                  2500 00
                  kategorija miftuħa

                     Reati relatati mat-traffikar illeċitu ta’ sustanzi ormonali u ta’ promoturi ta’ tkabbir oħrajn

                  2501 00

                  L-importazzjoni, l-esportazzjoni jew il-forniment illeċitu ta’ sustanzi ormonali u promoturi ta’ tkabbir oħrajn

                  2600 00
                  kategorija miftuħa

                     Reati relatati ma’ materjal nukleari jew sustanzi radjoattivi perikolużi oħrajn

                  2601 00

                  L-importazzjoni, l-esportazzjoni, il-forniment jew l-akkwist illeċitu ta’ materjal nukleari jew radjuattiv

                  2700 00
                  kategorija miftuħa

                     Reati oħrajn

                  2701 00

                  Reati volontarji oħrajn

                  2702 00

                  Reati volontarji oħrajn

         (1)  Jekk mhux speċifikat mod ieħor f’din il-kategorija, “traffikar” tfisser l-importazzjoni, l-esportazzjoni, l-akkwist, il-bejgħ, il-kunsinna, il-moviment jew it-trasferiment.

         (2)  Għall-finijiet ta’ din is-subkategorija, it-traffikar jinkludi l-akkwist, il-bejgħ, il-kunsinna, il-moviment jew it-trasferiment.

         (3)  Għall-finijiet ta’ din is-subkategorija, it-traffikar jinkludi l-importazzjoni, l-esportazzjoni, l-akkwist, il-bejgħ, il-kunsinna, il-moviment jew it-trasferiment.

         (4)  Pereżempju: ċirkostanzi partikolarment gravi.

         (5)  Pereżempju stupru bi krudeltà partikolari.

         (6)  Għall-finijiet ta’ din is-subkategorija, it-traffikar jinkludi l-importazzjoni, l-esportazzjoni, l-akkwist, il-bejgħ, il-kunsinna, il-moviment jew it-trasferiment.

      ANNESS B

         Tabella komuni tal-kategoriji ta’ pieni u miżuri msemmija fl-Artikolu 4

                  Kodiċi

                  Kategoriji u subkategoriji ta’ pieni u miżuri

                  1000
                  kategorija miftuħa

                     Deprivazzjoni tal-libertà

                  1001

                  Priġunerija

                  1002

                  Sentenza ta’ għomor il-ħabs

                  2000
                  kategorija miftuħa

                     Restrizzjoni tal-libertà personali

                  2001

                  Projbizzjoni li jkunu frekwentati xi postijiet

                  2002

                  Restrizzjoni ta’ safar

                  2003

                  Projbizzjoni sabiex toqgħod f’xi postijiet

                  2004

                  Projbizzjoni ta’ dħul f’attivitajiet tal-massa

                  2005

                  Projbizzjoni ta’ kuntatt ma’ ċerti persuni bi kwalunkwe mezz

                  2006

                  Tqegħid taħt sorveljanza elettronika (1)

                  2007

                  Obbligu li tirrapporta f’ħinijiet speċifiċi lil awtorità speċifika

                  2008

                  Obbligu ta’ waqfa/residenza f’ċertu post

                  2009

                  Obbligu li tkun fil-post tar-residenza fil-ħin stabbilit

                  2010

                  Obbligu ta’ konformità mal-miżuri ta’ probation ordnati mill-qorti inkluż l-obbligu li jibqa’ taħt superviżjoni.

                  3000
                  kategorija miftuħa

                     Projbizzjoni ta’ dritt jew kapaċità speċifika

                  3001

                  Skwalifika minn funzjoni

                  3002

                  Telf/sospensjoni tal-kapaċità ta’ persuna li tokkupa jew tinħatar f’kariga pubblika

                  3003

                  Telf/sospensjoni tad-dritt ta’ persuna li tivvota jew tiġi elett

                  3004

                  It-tnaqqis tal-kapaċità li persuna tagħmel kuntratt ma’ amministrazzjoni pubblika

                  3005

                  It-tnaqqis tal-eliġibbiltà għall-għoti ta’ sussidji pubbliċi

                  3006

                  Revoka tal-liċenzja tas-sewqan (2)

                  3007

                  Sospensjoni tal-liċenzja tas-sewqan

                  3008

                  Projbizzjoni li ssuq ċerti vetturi

                  3009

                  Telf/sospensjoni tal-awtorità tal-ġenituri

                  3010

                  Telf/sospensjoni tad-dritt li persuna tkun perit fi proċedimenti tal-qorti/xhud taħt ġurament/ġurat

                  3011

                  Telf/sospensjoni tad-dritt li persuna jkollha kustodja legali (3)

                  3012

                  Telf/sospensjoni tad-dritt ta’ onorifiċenza jew titolu

                  3013

                  Projbizzjoni tal-eżerċizzju ta’ attività professjonali, kummerċjali jew soċjali

                  3014

                  Projbizzjoni ta’ xogħol jew attività ma’ minorenni

                  3015

                  Impożizzjoni tal-obbligu li jingħalaq stabbiliment

                  3016

                  Projbizzjoni ta’ pussess jew ġarr ta’ armi

                  3017

                  Irtirar ta’ permess għal-liċenzja tal-kaċċa/tas-sajd

                  3018

                  Projbizzjoni tal-ħruġ ta’ ċekkijiet jew l-użu ta’ karti ta’ ħlas/ta’ kreditu

                  3019

                  Projbizzjoni taż-żamma ta’ annimali

                  3020

                  Projbizzjoni ta’ pussess jew użu ta’ ċerti oġġetti minbarra armi

                  3021

                  Projbizzjoni ta’ ċerti logħob/sports

                  4000
                  kategorija miftuħa

                     Projbizzjoni jew tkeċċija minn territorju

                  4001

                  Projbizzjoni minn territorju nazzjonali

                  4002

                  Tkeċċija minn territorju nazzjonali

                  5000
                  kategorija miftuħa

                     Obbligu personali

                  5001

                  Assuġġettar għal trattament mediku jew forom oħra ta’ terapija

                  5002

                  Assuġġettar għal programm soċjo-edukattiv

                  5003

                  Impożizzjoni tal-obbligu li persuna tkun taħt il-kura/kontroll tal-familja

                  5004

                  Miżuri edukattivi

                  5005

                     Probation soċjoġudizzjali

                  5006

                  Impożizzjoni tal-obbligu għat-taħriġ/xogħol

                  5007

                  Impożizzjoni tal-obbligu li persuna tipprovdi informazzjoni speċifika lill-awtoritajiet ġuridiċi

                  5008

                  Impożizzjoni tal-obbligu li tiġi pubblikata s-sentenza

                  5009

                  Impożizzjoni tal-obbligu li persuna tikkumpensa għall-preġudizzju kkawżat mir-reat

                  6000
                  kategorija miftuħa

                     Piena fuq proprjetà privata

                  6001

                  Konfiska

                  6002

                  Demolizzjoni

                  6003

                  Restawr

                  7000
                  kategorija miftuħa

                     Tqegħid f’istituzzjoni

                  7001

                  Tqegħid f’istituzzjoni psikjatrika

                  7002

                  Tqegħid f’istituzzjoni ta’ diżintossikazzjoni

                  7003

                  Tqegħid f’istituzzjoni edukattiva

                  8000
                  kategorija miftuħa

                     Piena finanzjarja

                  8001

                  Multa

                  8002

                  Multa għal kull ġurnata (4)

                  8003

                  Multa għall-benefiċċju ta’ riċevent speċjali (5)

                  9000
                  kategorija miftuħa

                     Piena ta’ xogħol

                  9001

                  Xogħol jew servizz komunitarju

                  9002

                  Servizz komunitarju jew xogħol akkumpanjat minn miżuri restrittivi oħrajn

                  10000
                  kategorija miftuħa

                     Piena militari

                  10001

                  Telf ta’ grad militari (6)

                  10002

                  Tkeċċija minn servizz militari professjonali

                  10003

                  Priġunerija militari

                  11000
                  kategorija miftuħa

                     Eżenzjoni/differiment ta’ sentenza/piena, twissija

                  12000
                  kategorija miftuħa

                     Pieni u miżuri oħra

                  Parametri (li għandhom jiġu speċifikati fejn applikabbli)

                  ø

                  Piena

                  m

                  Miżura

                  a

                  Piena/miżura sospiża

                  b

                  Piena/miżura sospiża parzjalment

                  c

                  Piena/miżura sospiża bi probation/superviżjoni

                  d

                  Piena/miżura sospiża parżjalment bi probation/superviżjoni

                  e

                  Konverżjoni tal-piena/miżura

                  f

                  Piena/miżura alternattiva imposta bħala piena prinċipali

                  g

                  Piena alternattiva/miżura imposta inizjalment f’każ li ma tiġix rispettata l-piena prinċipali

                  h

                  Revoka tal-piena/miżura sospiża

                  i

                  Formazzjoni sussegwenti ta’ piena ġenerali

                  j

                  Interruzzjoni tal-eżekuzzjoni/posponiment tal-piena/miżura (7)

                  k

                  Maħfra tal-piena

                  l

                  Maħfra tal-piena sospiża

                  n

                  Tmiem tal-piena

                  o

                  Grazzja

                  p

                  Amnestija

                  q

                  Liberazzjoni taħt kondizzjoni (liberazzjoni ta’ persuna qabel tmiem is-sentenza tagħha taħt ċerti ċirkostanzi)

                  r

                  Riabilitazzjoni (bit-tneħħija jew le tal-piena mir-rekords kriminali)

                  s

                  Piena jew miżura speċifika għall-minorenni

                  t

                  Deċiżjoni mhux kriminali (8)

         (1)  Tqegħid fiss jew mobbli.

         (2)  Tkun meħtieġa applikazzjoni mill-ġdid sabiex tinkiseb liċenzja ġdida tas-sewqan.

         (3)  Gwardjan legali għal persuna li tkun legalment inkompetenti jew għal persuna minorenni.

         (4)  Multa kkwotata f’unitajiet ta’ kuljum.

         (5)  Pereżempju: għal istituzzjoni, assoċjazzjoni, fondazzjoni jew vittma.

         (6)  Demozzjoni militari.

         (7)  Ma jwassalx għall-eżoneru tal-eżekuzzjoni tal-piena.

         (8)  Dan il-parametru ser jiġi indikat biss meta tali informazzjoni tiġi mogħtija fir-risposta għat-talba riċevuta mill-Istat Membru tan-nazzjonalità tal-persuna kkonċernata.


title: Deċiżjoni tal-Kunsill tat- 28 ta' Ġunju 2011 li taħtar u tissostwixxi l-membri tal-Bord ta' Tmexxija taċ-Ċentru Ewropew għall-Iżvilupp ta' Taħriġ Professjonali

text:
               1.7.2011

               MT

               Il-Ġurnal Uffiċjali tal-Unjoni Ewropea

               C 191/9

         DEĊIŻJONI TAL-KUNSILL
   tat-28 ta' Ġunju 2011
   li taħtar u tissostwixxi l-membri tal-Bord ta' Tmexxija taċ-Ċentru Ewropew għall-Iżvilupp ta' Taħriġ Professjonali
   (000/2011/)
   IL-KUNSILL TAL-UNJONI EWROPEA,
   Wara li kkunsidra r-Regolament tal-Kunsill (KEE) Nru 337/75 tal-10 ta' Frar 1975 li jistabbilixxi ċ-Ċentru Ewropew għall-Iżvilupp ta' Taħriġ Professjonali, u b'mod partikolari l-Artikolu 4 tiegħu (1) ,
   Wara li kkunsidra n-nomina ppreżentata lill-Kunsill mill-Kummissjoni fil-kategorija tar-rappreżentanti ta' Min iħaddem,
   Billi:

               (1)

               Bid-Deċiżjoni tiegħu tal-14 ta' Settembru 2009 (2), il-Kunsill ħatar il-membri tal-Bord ta' Tmexxija taċ-Ċentru Ewropew għall-Iżvilupp ta' Taħriġ Professjonali għall-perijodu mit-18 ta' Settembru 2009 sas-17 ta' Settembru 2012.

               (2)

               Post ta' membru fuq il-Bord ta' Tmexxija taċ-Ċentru fil-kategorija tar-rappreżentanti ta' Min iħaddem sar vakanti b'segwitu għar-riżenja tas-Sur Andrew MAMO.

         IDDEĊIEDA KIF ĠEJ:
   Artikolu Uniku
   Il-persuna li ġejja hija b'dan maħtura membru tal-Bord ta' Tmexxija taċ-Ċentru Ewropew għall-Iżvilupp ta' Taħriġ Professjonali għall-bqija tal-mandat, jiġifieri sas-17 ta' Settembru 2012:

      RAPPREŻENTANTI TAL-ORGANIZZAZZJONIJIET TA' MIN IĦADDEM:

               MALTA

               Is-Sinjura Jeanelle CATANIA
               Politika Eżekuttiva u Żvilupp tan-Negozju
               Il-Kamra tal-Kummerċ ta' Malta Intrapriża u Industrija

      Magħmul fil-Lussemburgu, it-28 ta’ Ġunju 2011.

            Għall-Kunsill

            Il-President

         FAZEKAS S.

      (1)  ĠU L 39, 13.2.1975, p. 1.

      (2)  ĠU C 226, 19.9.2009, p. 2.


title: Id-Deċiżjoni tal-Kunsill tas-7 ta' Marzu 1994 li temenda d- Deċizjoni 93/350/Euratom, KEFA, KEE li temenda d-Deċizjoni 88/591/KEFA, KEE, Euratom li tistabbilixxi Qorti ta' Prim Istanza tal-Komunitajiet Ewropej

text:
Avviż Legali Importanti

|

31994D0149

Official Journal L 066 , 10/03/1994 P. 0029 - 0029 Finnish special edition: Chapter 1 Volume 3 P. 0110  Swedish special edition: Chapter 1 Volume 3 P. 0110

		Id-Deċiżjoni tal-Kunsilltas-7 ta' Marzu 1994li temenda d- Deċizjoni 93/350/Euratom, KEFA, KEE li temenda d-Deċizjoni 88/591/KEFA, KEE, Euratom li tistabbilixxi Qorti ta' Prim Istanza tal-Komunitajiet Ewropej(94/149/KEFA, KE)IL-KUNSILL TA' L-UNJONI EWROPEA,Wara li kkunsidra d-Deċizjoni ta' l-Kunsill, 93/350/Euratom, KEFA, KEE tat-8 ta' Ġunju 1993 li temenda d-Deċizjoni 88/591/KEFA, KEE, Euratom li tistabbilixxi Qorti ta' Prim Istanza tal-Komunitajiet Ewropej [1], u partikolarment l-Artikolu 3 tiegħu,Billi, skond id-Deċiżjoni 88/591/KEFA, KEE, Euratom [2], kif hekk emendata, l-Qorti ta' Prim' Istanza għandha ġurisdizzjoni li tisma u tiddeċiedi kważi kull azzjoni miġjuba minn persuni naturali jew ġuridici;Billi, madankollu, fir-rigward ta' miżuri ta' protezzjoni tal-kummerċ meħuda taħt it-Trattati li jistabbilixxu l-Komunità Ewropea tal-Faħam u l-Azzar u l-Komunità Ewropea f'kazijiet ta' dumping u sussidji, d-dħul fis-seħħ tad-Deċiżjoni 93/350/Euratom, KEFA, KEE ġie pospost;Billi, fid-dawl ta' żviluppi li seħħew minn dak iż-żmien, id-data tad-dħul fis-seħħ ta' din il-parti tad- Deċiżjoni hawn fuq imsemmija teħtieġ tiġi determinata,IDDEĊIEDA KIF ĠEJ:Artikolu 1"madankollu, fir-rigward ta' azzjonijiet miġjuba minn persuni naturali jew ġuridici skond it-tieni paragrafu ta' l-Artikolu 33, l-Artikolu 35 u l-ewwel u it-tieni paragrafi ta' l-Artikolu 40 tat-Trattat tal-KEFA u li jikkonċernaw atti dwar l-applikazzjoni ta' l-Artikolu 74 ta' l-imsemmi Trattat u fir-rigward ta' azzjonijiet miġjuba minn persuni naturali jew ġuridici skond ir-raba' paragrafu ta' l-Artikolu 173, it-tielet paragrafu ta' l-Artikolu 175 u l-Artikolu 178 tat-Trattat tal-l-KE u li għandhom x'jaqsmu ma' miżuri biex jipproteġu il-kummerċ fis-sens ta' l-Artikolu 113 ta' dak it-Trattat f'każ ta' dumping u sussidji, id-dħul fis-seħħ tiegħu għandu jkun stabbilit għall-15 ta' Marzu 1994."Artikolu 2Din id-Deċiżjoni għandha tidħol fis-seħħ fil-jum ta' wara l-pubblikazzjoni tagħha fil-Ġurnal Uffiċjali tal-Komunitajiet Ewropej.Magħmula fi Brussel, is-7 Marzu 1994.Għall-KunsillIl-PresidentTh. Pangalos[1] ĠU L 144, tas-16.6.1993, p. 21.[2] ĠU L 319, tal-25.11.1988, p. 1.--------------------------------------------------


title: 2011/478/CFSP: Deċiżjoni tal-Kunsill 2011/478/PESK tat- 28 ta’ Lulju 2011 li testendi l-mandat tar-Rappreżentant Speċjali tal-Unjoni Ewropea fil-Kosovo

text:
               29.7.2011

               MT

               Il-Ġurnal Uffiċjali tal-Unjoni Ewropea

               L 197/12

         DEĊIŻJONI TAL-KUNSILL 2011/478/PESK
   tat-28 ta’ Lulju 2011
   li testendi l-mandat tar-Rappreżentant Speċjali tal-Unjoni Ewropea fil-Kosovo (1)

   IL-KUNSILL TAL-UNJONI EWROPEA,
   Wara li kkunsidra t-Trattat dwar l-Unjoni Ewropea, u b’mod partikolari l-Artikoli 28, 31(2) u 33 tiegħu,
   Wara li kkunsidra l-proposta mir-Rappreżentant Għoli tal-Unjoni għall-Affarijiet Barranin u l-Politika ta’ Sigurtà,
   Billi:

               (1)

               Fl-4 ta’ Frar 2008, il-Kunsill adotta l-Azzjoni Konġunta 2008/124/PESK dwar il-Missjoni tal-Unjoni Ewropea għall-Istat tad-Dritt fil-Kosovo, EULEX KOSOVO (2) u l-Azzjoni Konġunta 2008/123/PESK (3) li taħtar lis-Sur Pieter FEITH bħala r-Rappreżentant Speċjali tal-Unjoni Ewropea (RSUE) fil-Kosovo.

               (2)

               Fil-5 ta’ Mejju 2011, il-Kunsill adotta d-Deċiżjoni 2011/270/PESK (4) li taħtar lis-Sur Fernando GENTILINI bħala r-RSUE fil-Kosovo sal-31 ta’ Lulju 2011.

               (3)

               Il-mandat tar-RSUE għandu jiġi estiż sat-30 ta’ Settembru 2011.

               (4)

               Ir-RSUE ser jimplimenta l-mandat tiegħu fil-kuntest ta’ sitwazzjoni li tista’ tiddeterjora u li tista’ tagħmel ħsara lill-objettivi tal-azzjoni esterni tal-Unjoni kif jidher fl-Artikolu 21 tat-Trattat,

         ADOTTA DIN ID-DEĊIŻJONI:
   Artikolu 1
   Id-Deċizjoni 2011/270/PESK hija b’dan emendata kif ġej:

               (1)

               L-Artikolu 1 huwa sostitwit b’dan li ġej:
               “Artikolu 1
               Rappreżentant Speċjali tal-Unjoni Ewropea
               Is-Sur Fernando GENTILINI huwa b’dan maħtur bħala r-Rappreżentant Speċjali tal-Unjoni Ewropea (RSUE) fil-Kosovo mill-1 ta’ Mejju 2011 sal-31 ta’ Settembru 2011. Il-mandat tar-RSUE jista’ jintemm qabel, jekk il-Kunsill jiddeċiedi hekk, fuq proposta tar-Rappreżentant Għoli tal-Unjoni għall-Affarijiet Barranin u l-Politika ta’ Sigurtà (RGħ).”.

               (2)

               L-Artikolu 5(1) huwa sostitwit b’dan li ġej:
               “1.   L-ammont ta’ referenza finanzjarja maħsub sabiex ikopri n-nefqa relatata mal-mandat tar-RSUE fil-perijodu mill-1 ta’ Mejju 2011 sat-30 ta’ Settembru 2011 għandu jkun ta’ EUR 690 000.”.

         Artikolu 2
   Din id-Deċiżjoni għandha tidħol fis-seħħ fid-data tal-adozzjoni tagħha.

      Magħmul fi Brussell, it-28 ta’ Lulju 2011.

            Għall-Kunsill

            Il-President

         M. DOWGIELEWICZ

      (1)  Skont ir-Riżoluzzjoni 1244 (1999) tal-Kunsill tas-Sigurtà tan-Nazzjonijiet Uniti.

      (2)  ĠU L 42, 16.2.2008, p. 92.

      (3)  ĠU L 42, 16.2.2008, p. 88.

      (4)  ĠU L 119, 7.5.2011, p. 12.


title: Deċiżjoni tal-Parlament Ewropew u tal-Kunsill tas- 17 ta' Diċembru 2009 dwar il-mobilizzazzjoni tal-Fond Ewropew tal-Aġġustament għall-Globalizzazzjoni, b’konformità mal-punt 28 tal-Ftehim Interistituzzjonali tas- 17 ta' Mejju 2006 bejn il-Parlament Ewropew, il-Kunsill u l-Kummissjoni dwar id-dixxiplina baġitarja u l-amministrazzjoni finanzjarja fis-sod

text:
               24.12.2009

               MT

               Il-Ġurnal Uffiċjali tal-Unjoni Ewropea

               L 347/28

         DEĊIŻJONI TAL-PARLAMENT EWROPEW U TAL-KUNSILL
   tas-17 ta' Diċembru 2009
   dwar il-mobilizzazzjoni tal-Fond Ewropew tal-Aġġustament għall-Globalizzazzjoni, b’konformità mal-punt 28 tal-Ftehim Interistituzzjonali tas-17 ta' Mejju 2006 bejn il-Parlament Ewropew, il-Kunsill u l-Kummissjoni dwar id-dixxiplina baġitarja u l-amministrazzjoni finanzjarja fis-sod
   (2009/1006/UE)
   IL-PARLAMENT EWROPEW U L-KUNSILL TAL-UNJONI EWROPEA,
   wara li kkunsidraw it-Trattat li jistabbilixxi l-Komunità Ewropea, u t-Trattat dwar il-Funzjonament tal-Unjoni Ewropea,
   wara li kkunsidra l-Ftehim Interistituzzjonali tas-17 ta' Mejju 2006 bejn il-Parlament Ewropew, il-Kunsill u l-Kummissjoni dwar id-dixxiplina baġitarja u l-amministrazzjoni finanzjarja fis-sod (1), u b'mod partikulari l-punt 28,
   ir-Regolament (KE) Nru 1927/2006 tal-Parlament Ewropew u tal-Kunsill tal-20 ta' Diċembru 2006 li jistabbilixxi l-Fond Ewropew ta' Aġġustament għall-Globalizzazzjoni (2),
   Wara li kkunsidraw il-proposta tal-Kummissjoni,
   Billi:

               (1)

               Il-Fond Ewropew ta’ Aġġustament għall-Globalizzazzjoni (EGF) ġie stabbilit biex jipprovdi appoġġ addizzjonali għall-ħaddiema ssensjati li jbatu minħabba l-konsegwenzi ta' bidliet strutturali kbar fis-sistemi kummerċjali dinjija u biex jgħinhom jerġgħu jintegraw fis-suq tax-xogħol.

               (2)

               L-ambitu tal-EGF ġie mwessa’ għall-applikazzjonijiet sottomessi mill-1 ta’ Mejju 2009 biex jinkludi appoġġ lill-ħaddiema li jitilfu l-impjieg bħala riżultat tal-kriżi globali finanzjarja u ekonomika.

               (3)

               Il-Ftehim Interistituzzjonali tas-17 ta’ Mejju 2006 tippermetti l-mobilizzazzjoni tal-EGF sal-limitu annwali massimu ta’ EUR 500 miljun.

               (4)

               L-Isvezja ressqet applikazzjoni għall-mobilizzazzjoni tal-EGF, fir-rigward ta' sensji fis-settur awtomotiv, fil-5 ta' Ġunju 2009. Din l-applikazzjoni tikkonforma mar-rekwiżiti sabiex jiġu ddeterminati l-kontribuzzjonijiet finanzjarji kif stabbiliti fl-Artikolu 10 tar-Regolament (KE) Nru 1927/2006, għalhekk il-Kummissjoni tipproponi li tuża l-ammont ta' EUR 9 839 674.

               (5)

               L-Awstrija ressqet applikazzjoni għall-mobilizzazzjoni tal-EGF, fir-rigward ta' sensji fis-settur awtomotiv, fid-9 ta' Lulju 2009. Din l-applikazzjoni tikkonforma mar-rekwiżiti sabiex jiġu ddeterminati l-kontribuzzjonijiet finanzjarji kif stabbiliti fl-Artikolu 10 tar-Regolament (KE) Nru 1927/2006, għalhekk il-Kummissjoni tipproponi li tuża l-ammont ta' EUR 5 705 635.

               (6)

               L-Olanda ressqet applikazzjoni għall-mobilizzazzjoni tal-EGF, fir-rigward ta' sensji fis-settur tal-kostruzzjoni, fl-4 ta' Awwissu 2009. Din l-applikazzjoni tikkonforma mar-rekwiżiti sabiex jiġu ddeterminati l-kontribuzzjonijiet finanzjarji kif stabbiliti fl-Artikolu 10 tar-Regolament (KE) Nru 1927/2006, għalhekk il-Kummissjoni tipproponi li tuża l-ammont ta' EUR 386 114.

               (7)

               L-EGF għandu, għalhekk, jiġi mmobilizzat sabiex jipprovdi kontribuzzjoni finanzjarja għall-applikazzjonijiet imressqa mill-Isvezja, l-Awstrija u l-Olanda,

         JIDDEĊIEDU:
   Artikolu 1
   Fil-qafas tal-baġit ġenerali tal-Unjoni Ewropea stabbilit għas-sena finanzjarja 2009, il-Fond Ewropew ta' Aġġustament għall-Globalizzazzjoni għandu jiġi mmobilizzat biex jipprovdi s-somma ta' EUR 15 931 423 f'approprjazzjonijiet għall-impenji u għall-ħlasijiet.
   Artikolu 2
   Din id-Deċiżjoni għandha tiġi ppubblikata f’Il-Ġurnal Uffiċjali tal-Unjoni Ewropea.

      Magħmul fi Strasburgu, is-17 ta’ Diċembru 2009.

            Għall-Parlament Ewropew

            Il-President

         J. BUZEK

            Għall-Kunsill

            Il-President

         H. LINDBLAD

      (1)  ĠU C 139, 14.6.2006, p. 1.

      (2)  ĠU L 406, 30.12.2006, p. 1.


title: Id-Deċiżjoni tal-Kunsill tal-25 ta' Marzu 1991 dwar l-aċċettazzjoni tat-termini tar-riferenza tal-Grupp Internazzjonali ta' l-Istudju tar-Ram

text:
Avviż Legali Importanti

|

31991D0179

Official Journal L 089 , 10/04/1991 P. 0039 - 0044 Finnish special edition: Chapter 11 Volume 16 P. 0257  Swedish special edition: Chapter 11 Volume 16 P. 0257

		Id-Deċiżjoni tal-Kunsilltal-25 ta' Marzu 1991dwar l-aċċettazzjoni tat-termini tar-riferenza tal-Grupp Internazzjonali ta' l-Istudju tar-Ram(91/179/KEE)IL-KUNSILL TAL-KOMUNITAJIET EWROPEJ,Wara li kunsidra t-Trattat li jistabbilixxi l-Komunità Ekonomika Ewropea, u b'mod partikolari l-Artikoli 113 u 116 tiegħu,Wara li kunsidra l-proposta tal-Kummissjoni,Billi t-termini tar-riferenza tal-Grupp Internazzjonali ta' l-Istudju tar-Ram kienu adottati f'Ġinevra fl-24 ta' Frar 1989 mill-Konferenza tan-Nazzjonijiet Uniti dwar ir-Ram;Billi l-Istati u l-organizzazzjonijiet internazzjonali li ħadu sehem fil-Konferenza ntalbu jinformaw lis-Segretarju Ġenerali tan-Nazzjonijiet Uniti dwar l-aċċettazzjoni tagħhom tat-termini tar-referenza skond il-paragrafu 22 (b) tiegħu;Billi l-Grupp ta' Studju se jwettaq attività importanti ta' analiżi u sorveljanza tas-suq u tal-kummerċ tar-ram;Billi l-istruttura istituzzjonali tal-Grupp Internazzjonali ta' l-Istudju tar-Ram kif imniżżel fit-termini tar-referenza tiegħu, tinsinwa parteċipazzjoni konġunta mill-Komunità u dawk l-Istati Membri li qablu mat-termini tar-referenza;Billi ċerti Stati Membri wrew l-intenzjoni tagħhom li jieħdu sehem fil-Grupp ta' l-Istudju;Billi l-Komunità u dawk l-Istati Membri li deċidew li jieħdu sehem fil-proċeduri tal-Grupp ta' l-Istudju għandhom għalhekk, fuq il-bażi ta' pożizzjoni komuni, jiddepożitaw l-istrumenti ta' l-aċċettazzjoni tagħhom fl-istess ħin,IDDEĊIEDA DAN LI ĠEJ:Artikolu 1It-termini tar-referenza tal-Grupp Internazzjonali ta' l-Istudju tar-Ram huma hawnhekk aċċettati mill-Komunità Ekonomika Ewropea.Il-Komunità u dawk l-Istati Membri li f'dan l-istadju deċidew li jieħdu sehem fil-proċeduri tal-Grupp ta' l-Istudju għandhom fl-istess ħin jiddepożitaw l-istrumenti ta' l-aċċettazzjoni tagħhom mas-Segretarju Ġenerali tan-Nazzjonijiet Uniti hekk kif jitlestew il-proċeduri interni meħtieġa.It-test tat-termini tar-referenza huwa anness ma‘ dan.Artikolu 2Il-President tal-Kunsill huwa hawnhekk awtorizzat li jaħtar il-persuni li jkollhom is-setgħa li jiddepożitaw l-istrumenti ta' l-aċċettazzjoni f'isem il-Komunità.Magħmul fi Brussel, fil-25 ta' Marzu 1991.Għall-KunsillIl-PresidentR. Steichen--------------------------------------------------ANNESSTERMINI TAR-REFERENZA TAL-GRUPP INTERNAZZJONALI TA' L-ISTUDJU TAR-RAMTwaqqif1. Il-Grupp Internazzjonali ta' l-Istudju tar-Ram huwa hawnhekk stabbilit biex jamministra d-dispożizzjonijiet u jissorvelja l-operazzjoni ta' dawn it-termini tar-referenza.Għan2. Biex jiżguraw titjib fil-koperazzjoni internazzjonali dwar kwistjonijiet dwar ir-ram, billi jtejbu l-informazzjoni disponibbli fuq l-ekonomika internazzjonali tar-ram u billi jipprovdu forum għall-konsultazzjonijiet intergovernattivi dwar ir-ram.Definizzjonijiet3. (a) "Il-Grupp" ifisser il-Grupp Internazzjonali ta' l-Istudju tar-Ram kif kostitwit f'dawn it-termini tar-referenza.(b) "Ram" ifisser metall mhux maħdum u konċentrati tar-ram: metal tar-ram mhux irfinut u rfinut, inkluż ram sekondarju; ligi tar-ram, fdalijiet, biċċiet u residwi tar-ram; prodotti nofshom immanifatturati u t-tali prodotti oħra tar-ram li l-Grupp jista' jistabbilixxi.(ċ) "Membri" tfisser l-Istati u l-organizzazzjonijiet intergovernattivi kollha kif ipprovdut fil-paragrafu 5 li nnotifikaw l-aċċettazzjoni tagħhom skond il-paragrafu 22.Funzjonijiet4. Biex jilħaq l-għanijiet tiegħu, il-Grupp għandu jkollu l-funzjonijiet li ġejjin:(a) li jwettaq konsultazzjonijiet u skambji ta' informazzjoni fl-ekonomija internazzjonali tar-ram;(b) li jtejjeb l-istatistiċi dwar ir-ram;(ċ) li jwettaq estimi regolari tas-sitwazzjoni u d-dehra tas-suq ta' l-industrija dinjija tar-ram;(d) li jwettaq studji dwar kwistjonijiet ta' interess għall-Grupp;(e) li jwettaq attivitajiet dwar l-isforzi li qed jagħmlu organizzazzjonijiet oħra immirati biex jiżviluppaw is-suq tar-ram u li jikkontribwixxu għad-domanda tar-ram;(f) li jikkunsidra problemi jew diffikoltajiet speċjali li jeżistu jew li jistgħu jinħolqu fl-ekonomija internazzjonali tar-ram.Il-Grupp għandu jwettaq il-funzjonijiet ta' hawn fuq mingħajr deroga mid-dritt ta' kull membru li jamministra l-aspetti kollha ta' l-ekonomija domestika tar-ram tiegħu u mingħajr preġudizzju għall-kompetenzi ta' organizzazzjonijiet internazzjonali oħra fi kwistjonijiet li jaqgħu taħt il-ġuridika tagħhom.Sħubija5. L-isħubija fil-Grupp għandha tkun miftuħa għall-Istati kollha li huma interessati fil-produzzjoni jew il-konsum ta', jew il-kummerċ internazzjonali fi, ir-ram, u għal kull organizzazzjoni intergovernattiva li għandha r-responsabbiltajiet dwar l-innegozjar, il-konklużjoni u l-applikazzjoni ta' ftehim internazzjonali, b'mod partikolari ftehim dwar prodotti.Poteri tal-Grupp6. (a) Il-Grupp għandu jeserċita t-tali poteri u jieħu azzjoni jew jirranġa biex tittieħed azzjoni kif għandu jkun meħtieġ biex jitwettqu u jiżgura l-applikazzjoni tad-dispożizzjonijiet ta' dawn it-termini tar-referenza.(b) Il-Grupp m'għandux ikollu l-poter, direttament jew indirettament, li jidħol f'xi kuntratt għal skopijiet ta' kummerċ fir-ram jew f'xi merkanzija jew prodott ieħor, jew xi kuntratt għal transazzjonijiet futuri; lanqas ma għandu jkollu l-poter li jidħol f'xi obbligi finanzjarji għat-tali skopijiet.(ċ) Il-Grupp għandu jadotta t-tali regoli tal-proċedura li jitqiesu meħtieġa biex iwettaq il-funzjonijiet tiegħu u li jkunu suġġetti għal, u mhux inkonsistenti ma', dawn it-termini tar-referenza.(d) Il-Grupp ma jkollux il-poter u ma jitqiesx li huwa awtorizzat mill-membri tiegħu li jidħol f'xi obbligi barra l-iskop ta' dawn it-termini tar-referenza jew tar-regoli tal-proċedura.Kwartieri Ġenerali7. Il-kwartieri ġenerali tal-Grupp għandhom ikunu f'lokalità magħżula mill-Istat membru, sakemm il-Grupp ma jiddeċidix mod ieħor. Il-Grupp għandu jinnegozja Ftehim tal-Kwartieri ġenerali mal-gvern li qed jilqgħu li għandu jkun konkluż malajr kemm jista' jkun wara li dawn it-termini tar-referenza jkunu daħlu fis-seħħ.Teħid ta' deċiżjonijiet8. (a) L-ogħla awtorità tal-Grupp stabbilita taħt dawn it-termini tar-referenza għandha tingħata fis-Seduta Ġenerali.(b) Il-Grupp, il-Kumitat Permanenti riferut fil-paragrafu 9, u t-tali kumitati u korpi sussidjarji li jistgħu jkunu stabbiliti, għandhom jieħdu deċiżjoni b'kunsens ġenerali u mingħajr vot, għajr fil-każ ta' deċiżjonijiet li għaliha maġġoranza speċifika ta' voti hija speċifikata f'dawn it-termini tar-referenza jew fir-regoli tal-proċedura.(ċ) Kull Stat Membru għandu jkun intitolat għal vot wieħed.Kumitat Permanenti9. (a) Il-Grupp għandu jistabbilixxi Kumitat Permanenti, li jkun magħmul minn dawn il-membri tal-Grupp li indikaw ix-xewqa tagħhom li jieħdu sehem fix-xogħol tiegħu.(b) Il-Kumitat Permanenti għandu jwettaq it-tali kompiti li jistgħu jkunu assenjati lilu mill-Grupp u għandu jirrapporta lill-Grupp mat-tlestija, jew dwar il-progress, tax-xogħol tiegħu.Kumitati u korpi sussidjarji10. Il-Grupp jista' jistabbilixxi kumitati jew korpi sussidjarji oħra, minbarra l-Kumitat Permanenti, bit-tali termini u kondizzjonijiet li jista' jistabbilixxi.Is-Segretarjat11. (a) Il-Grupp għandu jkollu Segretarjat magħmul minn Segretarju Ġenerali u t-tali persunal kif jista' jkun meħtieġ.(b) Is-Segretarju Ġenerali għandu jkun il-kap uffiċjal amministrattiv tal-Grupp u għandu jkun responsabbli lejh għall-amministrazzjoni u l-operazzjoni ta' dawn it-termini tar-referenza skond id-deċiżjonijiet tal-Grupp.Koperazzjoni ma' oħrajn12. (a) Il-Grupp jista' jagħmel l-arranġamenti għall-konsultazzjoni jew il-koperazzjoni man-Nazzjonijiet Uniti, l-korpi jew aġenziji speċjalizzati tagħhom, u ma' organizzazzjonijiet intergovernattivi oħra, kif xieraq.(b) Il-Grupp jista' wkoll jagħmel l-arranġamenti li jqis xierqa biex jinżamm kuntatt ma' gvernijiet interessati li mhux qed jieħdu sehem, ma' organizzazzjonijiet internazzjonali oħra li mhux governattivi, jew ma' istituzzjonijiet tas-settur privat, kif xieraq.(ċ) L-osservaturi jistgħu jkunu mistiedna jattendu laqgħat tal-Grupp jew il-korpi sussidjarji tiegħu bit-tali termini u kondizzjonijiet li jistgħu jiddeċiedu l-Grupp jew dawk il-korpi.Relazzjoni mal-Fond Komuni13. Il-Grupp jista' japplika biex ikun innominat bħala Korp Internazzjonali tal-Merkanzija (ICB) taħt l-Artikolu 7(9) tal-Ftehim li jistabbilixxi l-Fond Komuni għall-Merkanzija, għall-iskop ta' l-isponsorizzazzjoni, skond id-dispożizzjonijiet ta' dawn it-termini tar-referenza, tal-proġetti tar-ram li għandhom jkunu ffinanzjati mill-Fond permezz tat-Tieni Kont tiegħu. Deċiżjonijiet dwar l-isponsorship tat-tali proġetti għandhom normalment jittieħdu b'kunsens ġenerali. Jekk kunsens ġenerali ma jistax jintlaħaq, id-deċiżjonijiet għandhom jittieħdu b'vot ta' maġġoranza ta' żewġ terzi. Il-Grupp m'għandux jidħol f'xi obbligi finanzjarji dwar it-tali proġetti; lanqas m'għandu jaġixxi bħala aġenzija ta' eżekuzzjoni għal kull tali proġett.Stat legali14. (a) Il-Grupp għandu jkollu personalità legali. Għandu, b'mod partikolari, iżda suġġett għall-paragrafu 6 (b), jkollu l-kapaċità li jidħol f'kuntratti, li jakkwista u jneħħi proprjetà mmobbli, u li jibda proċeduri ġudizzjarji.(b) L-istat tal-Grupp fit-territorju tal-gvern li qed jilqgħu għandu jkun irregolat mill-Ftehim tal-Kwartieri Ġenerali bejn il-gvern li qed jilqgħu u l-Grupp.Kontribuzzjonijiet lejn l-estimi15. (a) Kull membru għandu jikkontribwixxi għall-estimi ta' kull sena approvati mill-Grupp skond id-dispożizzjonijiet tar-regoli tal-proċedura. Għall-iskop ta' l-istima tal-kontribuzzjonijiet tal-membri, 50 % ta' l-estimi għandhom jitqassmu indaqs bejniethom; 25 % għandhom jitqassmu bejn l-Istati membri skond il-proporzjon tas-sehem tagħhom fl-esporti u l-importi totali ta' l-Istati membri tal-metall mhux maħdum u l-konċentrati tar-ram, mkejlin bħala kontenut ta' metal tar-ram, u ram mhux irfinut u rfinut; u l-bqija tal-25 % għandhom jitqassmu fost l-Istati membri fil-proporzjon tas-sehem tagħhom f'total li jkun magħmul mill-produzzjoni tal-minjieri jew il-konsum tar-ram irfinut ta' kull Stat Membru, liema jkun l-akbar. Il-kalkolu ta' dan is-sehem għandu jkun ibbażat fuq l-aħħar tliet snin kalendarji li fihom statistiċi għad-diposizzjoni.(b) Il-Grupp għandu jistabbilixxi l-kontribuzzjoni ta' kull membru għal kull sena finanzjarja f'munita li għandha tkun deċiża mill-Grupp u skond id-dispożizzjonijiet għall-kontribuzzjonijiet speċifikati fir-regoli tal-proċedura. Il-pagament tal-kontribuzzjoni minn kull membru għandu jsir skond il-proċeduri kostituzzjonali tiegħu.(ċ) Barra l-kontribuzzjonijiet ta' l-estimi, il-Grupp jista' jaċċetta donazzjonijiet minn sorsi esterni.Statistiċi u informazzjoni16. (a) Il-Grupp għandu jiġbor, jgħaqqad u jqiegħed għad-dispożizzjoni tal-membri t-tali informazzjoni statistikali dwar il-produzzjoni, il-kummerċ, il-ħażniet u l-konsum tar-ram, inkluż il-konsum minn swieq peċifiċi u industriji ta' l-aħħar użu, li jqis xieraq għall-operazzjoni effettiva ta' dawn it-termini tar-referenza, kif ukoll l-informazzjoni riferuta fis-subparagrafu (b) ta' hawn taħt.(b) Il-Grupp għandu jagħmel it-tali arranġamenti li jikkunsidra xierqa li biha l-informazzjoni tista' tkun skambjata mal-gvernijiet interessati li mhumiex jipparteċipaw u ma' l-organizzazzjonijiet mhux governattivi u intergovernattivi xierqa sabiex jiżgura id-disponibilità ta' data riċenti u ta' min toqgħod fuqha u kompluta dwar il-produzzjoni, il-konsum, il-ħażniet, il-kummerċ internazzjonali, l-prezzijiet internazzjonali rikonoxxuti internazzjonalment tar-ram, it-teknoloġija, l-attivitajiet tar-riċerka u ta' l-iżvilupp u fuq fatturi oħra li jinfluenzaw id-domanda għal u l-provvista tar-ram.(ċ) Il-Grupp għandu jfittex li jiżgura li l-ebda informazzjoni li tqiegħdet għad-dispożizzjoni minnu ma tippreġudika l-kunfidenzalità ta' l-operazzjonijiet tal-gvern jew tal-persuni jew l-impriżi li jipproduċu, jipproċessaw, jippromwovu jew jikkonsmaw ir-ram.Stima u rapporti ta' kull sena17. (a) Il-Grupp għandu jwettaq stima kull sena tas-sitwazzjoni dinjija tar-ram u kwistjonijiet relatati minħabba l-informazzjoni provduta mill-membri u supplimentata b'informazzjoni mis-sorsi relevanti l-oħra kollha. L-istima ta' kull sena għandha tinkludi reviżjoni ta' kapaċità mistennija tal-produzzjoni tar-ram għas-snin li ġejjin u ħarsa lejn il-produzzjoni, il-konsum u l-kummerċ tar-ram għas-sena kalendarja ta' wara, bil-għan li jgħinu l-membri fl-istimi individwali tagħhom ta' l-evoluzzjoni ta' l-ekonomija internazzjonali tar-ram.(b) Il-Grupp għandu jħejji rapport li jiġbor ir-riżultati ta' l-istima ta' kull sena u jqassmu lill-membri. Jekk il-Grupp jikkunsidrah xieraq, dna ir-rapport, kif ukoll rapporti u studji oħra li jitqassmu lill-membri, jistgħu jitqegħdu għad-dispożizzjoni ta' partijiet interessati oħra skond ir-regoli tal-proċedura.Żvilupp tas-suq18. (a) Il-Grupp għandu jżomm diskussjonijiet fost il-membri u bejn il-membri u persuni terzi, bħall-organizzazzjonijiet tar-riċerka fir-ram u ta' l-iżvilupp tas-suq, dwar mezzi kif titkabbar id-domanda u jkun żviluppat is-suq tar-ram. Ġewwa dan il-qafas l-istudji li saru mill-Grupp bħala appoġġ ta' l-iżvilupp tas-suq għandhom jitqassmu lill-organizzazzjonijiet ta' l-iżvilupp tar-ram għall-użu tagħhom biex iħejju proposti ta' proġetti ta' żvilupp fis-suq li għandhom jintbagħtu lill-Grupp biex ikunu kunsidrati. L-eżekuzzjoni ta' dawn il-proġetti għandu jitwettaq mill-organizzazzjonijiet ta' l-iżvilupp tas-suq. Il-Grupp jista' jagħżel u jisponsorja proġetti li jkunu finanzjati mill-Fond Komuni permezz tat-Tieni Kont tiegħu.(b) Il-Grupp għandu joffri li jiffaċilita l-kordinazzjoni bejn l-organizzazzjonijiet ta' l-iżvilupp tas-suq u jappoġġa l-estensjoni ta' l-attivitajiet ta' l-iżvilupp tas-suq.Studji19. (a) Il-Grupp għandu jħejji jew jagħmel l-arranġamenti xierqa biex iwettaq studji ad hoc relatati ma' l-ekonomija internazzjonali tar-ram kif jista' jkun miftiehem mill-Grupp.(b) L-istudji jistgħu jkunu fihom rakkomandazzjonijiet jew suġġerimenti ġenerali lill-Grupp, iżda t-tali rakkomandazzjonijiet jew suġġerimenti m'għandhomx ikunu ta' deroga mid-dritt ta' kull membru li jamministra l-aspetti kollha ta' l-ekonomija domestika tar-ram tiegħu u jkunu mingħajr preġudizzju għall-kompetenzi ta' organizzazzjonijiet internazzjonali oħra fi kwistjonijiet li jaqgħu taħt il-ġuridizzjoni tagħhom.Obbligi tal-membri20. Il-membri għandhom jagħmlu l-almu tagħhom biex jikkoperaw u biex jippromwovu l-kisba ta' l-għan tal-Grupp, b'mod partikolari billi jipprovdu d-data riferuta fil-paragrafu 16 (a).Emenda21. Dawn it-termini tar-riferenza jistgħu jkunu emendati biss bil-kunsens ġenerali tal-Grupp.Dħul fis-seħħ22. (a) Dawn it-termini tar-referenza għandhom jidħlu fis-seħħ meta l-Istati li flimkien jagħmlu mill-anqas 80 % tal-kummerċ fir-ram, kif ippreżentat fl-Anness ta' dawn it-termini tar-referenza, innotifikaw lis-Segretarju Ġenerali tan-Nazzjonijiet Uniti (minn hawnhekk "il quddiem imsejjaħ" id-depożitarju') skond is-subparagrafu (ċ) ta' hawn taħt bl-aċċettazzjoni definittiva ta' dawn it-termini tar-referenza.(b) Dawn it-termini tar-referenza għandhom jidħlu fis-seħħ b'mod provviżorju meta l-Istati li flimkien jagħmlu mill-anqas 60 % tal-kummerċ fir-ram, kif ippreżentat fl-Anness ta' dawn it-termini tar-referenza, innotifikaw lid-depożitarju skond is-subparagrafu (ċ) ta' hawn taħt bl-aċċettazzjoni provviżorja jew definittiva tagħhom ta' dawn it-termini tar-referenza.(ċ) Kull Stat jew kull organizzazzjoni intergovernattiva riferuta fil-paragrafu 5 li tixtieq issir membru tal-Grupp għandha tinnotifika d-depożitarju li taċċetta dawn it-termini tar-referenza jew b'mod provviżorju, sakemm ikunu konklużi l-proċeduri interni, jew b'mod definittiv. Kull Stat jew organizzazzjoni intergovernattiva li notifikat l-aċċettazzjoni provviżorja tagħha ta' dawn it-termini tar-referenza għandha tfittex li tlesti l-proċeduri tagħha fi żmien 36 xahar mid-data tad-dħul fis-seħħ ta' dawn it-termini tar-referenza jew id-data tan-notifika tagħha ta' l-aċċettazzjoni provviżorja, liema tiġi l-aktar tard, u għandha tinnotifika d-depożitarju bit-tlestija tagħhom. Fejn Stat jew organizzazzjoni intergovernattiva m‘humiex kapaċi jlestu l-proċedura tagħħom fil-limitu taż-żmien riferut hawn fuq, il-Grupp jista' jagħti estensjoni ta' żmien lill-Istat jew lill-organizzazzjoni intergovernattiva konċernati.(d) Jekk il-ħtiġiet tad-dħul fis-seħħ ta' dawn it-termini tar-referenza ma jkunux saru sat-30 ta' Ġunju 1990, id-depożitarju għandu jistieden dawk l-Istati u l-organizzazzjonijiet intergovernattivi li notifikaw l-aċċettazzjoni provviżorja jew definittiva tagħhom ta' dawn it-termini tar-referenza biex jiddeċiedu jekk b'mod provviżorju jew b'mod definittiv idaħħlux fis-seħħ dawn it-termini tar-referenza fosthom jew le.(e) Meta dawn it-termini jidħlu fis-seħħ, id-depożitarju għandu wara jsejjaħ laqgħa inawgurali tal-Grupp malajr kemm jista' jkun. Il-membri għandhom, fejn possibbli, ikunu notifikati mill-anqas xahar qabel dik il-laqgħa.Irtirar23. (a) Kull membru jista' jirtira mill-Grupp f'kull mument billi jagħti avviż bil-miktub ta' l-irtirar lid-depożitarju u lis-Segretarju Ġenerali tal-Grupp.(b) L-irtirat għandu jkun mingħajr preġudizzju għal kull obbligu finanzjarju li diġà daħal fih il-membru li qed jirtira u ma jintitolahx għal xi reviżjoni tal-kontribuzzjoni tiegħu għas-sena li fiha jsir l-irtirar.(ċ) L-irtirat għandu jsir effettiv 60 ġurnata wara li d-depożitarju jirċievi l-avviż.(d) Is-Segretarju Ġenerali tal-Grupp għandu minnufih jinnotifika kull membru b'kull notifika li jirċievi taħt dan il-paragrafu.Tmiem24. (a) Il-Grupp jista' f'kull ħin jiddeċiedi b'vot ta' maġġoranza ta' żewġ terzi ta' l-Istati membri li jtemm dawn it-termini tar-referenza. It-tali tmiem għandu jidħol fis-seħħ fit-tali data li jiddeċiedi l-Grupp.(b) Minkejja t-tmiem ta' dawn it-termini tar-referenza, il-Grupp għandu jkompli fis-seħħ sakemm hemm bżonn li ssir il-likwidazzjoni tiegħu, inkluż il-ħlas tal-kontijiet.Riservi25. L-ebda riserva ma tista' ssir dwar xi dispożizzjoni ta' dawn it-termini tar-riferenza.--------------------------------------------------ANNESSKummerċ fir-ram [1]Pajjiż | Esportazzjonijiet | Importazzjonijiet | Kummerċ totali | Sehem (%) |1000 tunnellata metrika | 1000 tunnellata metrika | 1000 tunnellata metrika |L-Awstralja | 150,7 | — | 150,7 | 1,41 |L-Awstrija | 24,2 | 13,3 | 37,5 | 0,35 |Belġju-Lussemburgu | 222,6 | 430,9 | 653,5 | 6,12 |Il-Bolivja | 1,0 | — | 1,0 | 0,01 |Il-Brażil | 2,3 | 153,8 | 156,1 | 1,46 |Il-Bulgarija | 1,0 | 2,0 | 3,0 | 0,03 |Il-Kanada | 635,1 | 78,7 | 713,8 | 6,69 |Iċ-Ċili | 1308,0 | — | 1308,0 | 12,26 |Iċ-Ċina | 7,0 | 358,9 | 365,9 | 3,43 |Kuba | 2,7 | 6,5 | 9,2 | 0,09 |Id-Danimarka | 2,5 | 1,8 | 4,3 | 0,04 |Il-Finlandja | 21,9 | 54,5 | 76,4 | 0,72 |Franza | 15,1 | 358,7 | 373,8 | 3,50 |Ir-Repubblika Demokratika tal-Ġermanja | 13,5 | 62,5 | 76,0 | 0,71 |Ir-Repubblika Federali tal-Ġermanja | 70,7 | 713,0 | 783,7 | 7,34 |Il-Greċja | — | 23,7 | 23,7 | 0,22 |L-Ungerija | — | 34,0 | 34,0 | 0,32 |L-Indja | — | 64,6 | 64,6 | 0,61 |L-Indoneżja | 90,4 | 17,4 | 107,8 | 1,01 |L-Iran (ir-Repubblika Islamika ta') | 41,7 | — | 41,7 | 0,39 |L-Irlanda | 0,9 | 0,2 | 1,1 | 0,01 |L-Italja | 13,1 | 355,7 | 368,8 | 3,46 |Il-Ġappun | 55,4 | 1217,1 | 1272,5 | 11,92 |Il-Madagaskar | — | — | — | — |Il-Messiku | 122,0 | 5,0 | 127,0 | 1,19 |L-Olanda | 7,6 | 23,1 | 30,7 | 0,29 |In-Norveġja | 53,5 | 12,0 | 65,5 | 0,61 |Il-Panama | — | — | — | — |Il-Papwa Ginea Ġdida | 171,5 | — | 171,5 | 1,61 |Il-Peru | 343,4 | — | 343,4 | 3,22 |Il-Filippini | 217,1 | — | 217,1 | 2,03 |Il-Polonja | 177,1 | 18,4 | 195,5 | 1,83 |Il-Portugall | 3,1 | 16,7 | 19,8 | 0,19 |Ir-Repubblika tal-Korea | 4,2 | 177,9 | 182,1 | 1,71 |Spanja | 86,4 | 97,0 | 183,4 | 1,72 |L-Isvezja | 81,6 | 81,9 | 163,5 | 1,53 |It-Tajlandja | — | 17,6 | 17,6 | 0,16 |It-Turkija | — | 46,3 | 46,3 | 0,43 |L-Unjoni Sovjetika | 103,3 | 23,6 | 126,9 | 1,19 |Ir-Renju Unit tal-Gran Brittanja u l-Irlanda ta' Fuq | 32,1 | 324,5 | 356,6 | 3,34 |L-Istati Uniti ta' l-Amerika | 187,9 | 529,1 | 717,0 | 6,72 |Il-Jugoslavja | 16,5 | 34,5 | 51,0 | 0,48 |Iż-Żaire | 508,4 | — | 508,4 | 4,76 |Iż-Żambja | 500,5 | 20,0 | 520,5 | 4,88 |TOTAL | 5296,0 | 5374,9 | 10670,9 | 100,00 |--------------------------------------------------


title: 2007/352/KE: Deċiżjoni tal-Kunsill ta’ l- 14 ta’ Mejju 2007 li taħtar Deputat Direttur ta’ l-Europol

text:
               24.5.2007

               MT

               Il-Ġurnal Uffiċjali ta’ l-Unjoni Ewropea

               L 132/35

         DEĊIŻJONI TAL-KUNSILL
   ta’ l-14 ta’ Mejju 2007
   li taħtar Deputat Direttur ta’ l-Europol
   (2007/352/KE)
   IL-KUNSILL ta’ L-UNJONI EWROPEA:
   Wara li kkunsidra l-Konvenzjoni dwar l-istabbiliment ta’ Uffiċċju Ewropew tal-Pulizija (Konvenzjoni ta’ l-Europol) (1), u b'mod partikolari l-Artikolu 29(2) tagħha,
   Filwaqt li jaġixxa bħala l-awtorità bis-setgħa li taħtar Deputat Direttur ta’ l-Europol,
   Wara li kkunsidra l-opinjoni tal-Bord Amministrattiv,
   BILLI:

               (1)

               Minħabba l-iskadenza tal-ħatra ta’ Deputat Direttur ta’ l-Europol, huwa meħtieġ li jinħatar Deputat Direttur.

               (2)

               Ir-Regolamenti tal-Persunal applikabbli għall-impjegati ta’ l-Europol (2), u b'mod partikolari l-Appendiċi 8 tagħhom, jistabbilixxu dispożizzjonijiet speċjali dwar il-proċedura għall-għażla tad-Direttur jew ta’ Deputat Direttur ta’ l-Europol.

               (3)

               Il-Bord Amministrattiv ippreżenta lill-Kunsill b'lista qasira ta’ applikanti adatti għall-ħatra, flimkien ma’ l-inkartament sħiħ ta’ kull wieħed minn dawk l-applikanti, kif ukoll il-lista sħiħa ta’ l-applikanti.

               (4)

               Abbażi ta’ l-informazzjoni rilevanti kollha fornuta mill-Bord Amministrattiv, il-Kunsill jixtieq jaħtar lill-applikant li, skond il-Kunsill, jissodisfa l-ħtiġiet kollha tal-pożizzjoni vakanti ta’ Deputat Direttur,

         IDDEĊIEDA KIF ĠEJ:
   Artikolu 1
   Is-Sur Eugenio ORLANDI hu b'dan maħtur Deputat Direttur ta’ l-Europol mill-1 ta’ Awissu 2007 sal-31 ta’ Lulju 2011.
   Artikolu 2
   Din id-Deċiżjoni għandha tidħol b'effett fil-jum ta’ l-adozzjoni tagħha.
   Hija għandha tiġi ppubblikata fil-Ġurnal Uffiċjali ta’ l-Unjoni Ewropea.

      Magħmul fi Brussell, 14 ta’ Mejju 2007.

            Għall-Kunsill

            Il-President

         F.-W. STEINMEIER

      (1)  ĠU C 316, 27.11.1995, p. 2.

      (2)  Ara l-Att tal-Kunsill tat-3 ta’ Diċembru 1998 li jistabbilixxi r-regolamenti tal-persunal applikabbli għall-impjegati ta’ l-Europol (ĠU C 26, 30.1.1999, p. 23) kif emendat bl-Att tal-Kunsill tad-19 ta’ Diċembru 2002 (ĠU C 24, 31.1.2003, p. 1).


title: 2011/160/UE: Deċiżjoni tal-Kunsill tas- 7 ta’ Marzu 2011 dwar il-konklużjoni ta’ Ftehim bejn l-Unjoni Ewropea, l-Islanda, il-Liechtenstein u n-Norveġja dwar Mekkaniżmu Finanżjarju taż-ŻEE għall-perijodu 2009-2014, Ftehim bejn l-Unjoni Ewropea u n-Norveġja dwar Mekkaniżu Finanzjarju Norveġiż għall-2009-2014, Protokoll Addizzjonali għall-Ftehim bejn il-Komunità Ekonomika Ewropea u l-Islanda, li jikkonċerna dispożizzjonijiet speċjali applikabbli għall-importazzjoni lejn l-Unjoni Ewropea ta’ ċertu ħut u prodotti tas-sajd għall-perijodu 2009-2014, u Protokoll Addizzjonali għall-Ftehim bejn il-Komunità Ekonomika Ewropea u n-Norveġja, li jikkonċerna dispożizzjonijiet speċjali aplikabbli għall-importazzjoni lejn l-Unjoni Ewropea ta’ ċertu ħut u prodotti tas-sajd għall-perijodu 2009-2014

text:
               16.3.2011

               MT

               Il-Ġurnal Uffiċjali tal-Unjoni Ewropea

               L 69/1

         DEĊIŻJONI TAL-KUNSILL
   tas-7 ta’ Marzu 2011
   dwar il-konklużjoni ta’ Ftehim bejn l-Unjoni Ewropea, l-Islanda, il-Liechtenstein u n-Norveġja dwar Mekkaniżmu Finanżjarju taż-ŻEE għall-perijodu 2009-2014, Ftehim bejn l-Unjoni Ewropea u n-Norveġja dwar Mekkaniżu Finanzjarju Norveġiż għall-2009-2014, Protokoll Addizzjonali għall-Ftehim bejn il-Komunità Ekonomika Ewropea u l-Islanda, li jikkonċerna dispożizzjonijiet speċjali applikabbli għall-importazzjoni lejn l-Unjoni Ewropea ta’ ċertu ħut u prodotti tas-sajd għall-perijodu 2009-2014, u Protokoll Addizzjonali għall-Ftehim bejn il-Komunità Ekonomika Ewropea u n-Norveġja, li jikkonċerna dispożizzjonijiet speċjali aplikabbli għall-importazzjoni lejn l-Unjoni Ewropea ta’ ċertu ħut u prodotti tas-sajd għall-perijodu 2009-2014
   (2011/160/UE)
   IL-KUNSILL TAL-UNJONI EWROPEA,
   Wara li kkunsidra t-Trattat dwar il-Funzjonament tal-Unjoni Ewropea, u b’mod partikolari l-Artikolu 217 flimkien mal-Artikolu 218(6)(a) tiegħu,
   Wara li kkunsidra l-proposta tal-Kummissjoni Ewropea,
   Wara li kkunsidra l-kunsens tal-Parlament Ewropew,
   Billi:

               (1)

               Skont id-Deċiżjoni tal-Kunsill 2010/674/UE (1), il-ftehimiet u l-protokolli li ġejjin kienu ġew iffirmati f’isem l-Unjoni:

                           —

                           il-Ftehim bejn l-Unjoni Ewropea, l-Islanda, il-Prinċipat tal-Liechtenstein u r-Renju tan-Norveġja dwar Mekkaniżmu Finanzjarju taż-ŻEE għall-perijodu 2009-2014 u l-Anness tiegħu;

                           —

                           il-Ftehim bejn l-Unjoni Ewropea u r-Renju tan-Norveġja dwar Mekkaniżmu Finanzjarju Norveġiż għall-perjodu għall-perijodu 2009-2014;

                           —

                           il-Protokoll Addizzjonali għall-Ftehim bejn il-Komunità Ekonomika Ewropea u r-Repubblika tal-Islanda u l-Anness tiegħu;

                           —

                           il-Protokoll Addizzjonali għall-Ftehim bejn il-Komunità Ekonomika Ewropea u r-Renju tan-Norveġja u l-Anness tiegħu.

               (2)

               Is-sostituzzjoni tal-mekkaniżmi finanzjarji eżistenti b’mekkaniżmi finanzjarji ġodda, li huma relattivi għal perijodi differenti ta’ żmien, ammonti differenti ta’ fondi u dispożizzjonijiet differenti ta’ implimentazzjoni, kif ukoll it-tiġdid u l-estensjoni ta’ konċessjonijiet relattivi għal ċerti prodotti ta’ ħut u prodotti tal-baħar, ikkunsidrati komplessivament, jikkostitwixxu żvilupp importanti tal-assoċjazzjoni mal-Istati taż-ŻEE u tal-EFTA, li jiġġustifika l-użu tal-Artikolu 217 tat-Trattat dwar il-Funzjonament tal-Unjoni Ewropea.

               (3)

               Dawn il-ftehimiet u protokolli għandhom jiġu konklużi,

         ADDOTTA DIN ID-DEĊIŻJONI:
   Artikolu 1
   Dawn il-ftehimiet u l-protokolli li ġejjin huma b’dan approvati f’isem l-Unjoni:

               —

               il-Ftehim bejn l-Unjoni Ewropea, l-Islanda, il-Prinċipat tal-Liechtenstein u r-Renju tan-Norveġja dwar Mekkaniżmu Finanzjarju taż-ŻEE għall-perijodu 2009-2014 u l-Anness tiegħu;

               —

               il-Ftehim bejn l-Unjoni Ewropea u r-Renju tan-Norveġja dwar Mekkaniżmu Finanzjarju Norveġiż għall-perijodu 2009-2014;

               —

               il-Protokoll Addizzjonali għall-Ftehim bejn il-Komunità Ekonomika Ewropea u r-Repubblika tal-Islanda u l-Anness tiegħu;

               —

               il-Protokoll Addizzjonali għall-Ftehim bejn il-Komunità Ekonomika Ewropea u r-Renju tan-Norveġja u l-Anness tiegħu.

         Artikolu 2
   Il-President tal-Kunsill huwa b’dan awtorizzat jaħtar il-persuna li jkollha s-setgħa li tiddepożita f’isem l-Unjoni l-att ta’ approvazzjoni previst f’kull wieħed mill-ftehimiet u l-protokolli addizzjonali, sabiex ikun espress il-kunsens tal-Unjoni li tintrabat.
   Artikolu 3
   Din id-Deċiżjoni għandha tidħol fis-seħħ fil-jum tal-adozzjoni tagħha.

      Magħmul fi Brussell, is-7 ta’ Marzu 2011.

            Għall-Kunsill

            Il-President

         CZOMBA S.

      (1)  ĠU L 291, 9.11.2010, p. 1.


title: Id-Deċiżjoni tal-Kunsill ta' l-14 ta' April 2003 li tirrigwarda l-konklużjoni ta' Ftehim fil-għamla ta' Bdil ta' Ittri bejn il-Komunità Ewropea u dik li qabel kienet ir-Repubblika Jugoslava tal-Maċedonja li tirrigwarda s-sistema ta' eko-punti li trid tiġi applikata għat-traffiku ta' transitu minn dik li qabel kienet ir-Repubblika Jugoslava tal-Maċedonja minn ġo l-Awstrija

text:
Avviż Legali Importanti

|

32003D0278

Official Journal L 101 , 23/04/2003 P. 0012 - 0012

		Id-Deċiżjoni tal-Kunsillta' l-14 ta' April 2003li tirrigwarda l-konklużjoni ta' Ftehim fil-għamla ta' Bdil ta' Ittri bejn il-Komunità Ewropea u dik li qabel kienet ir-Repubblika Jugoslava tal-Maċedonja li tirrigwarda s-sistema ta' eko-punti li trid tiġi applikata għat-traffiku ta' transitu minn dik li qabel kienet ir-Repubblika Jugoslava tal-Maċedonja minn ġo l-Awstrija(2003/278/KE)IL-KUNSILL TA' L-UNJONI EWROPEA,Wara li kunsidra t-Trattat li jistabbilixxi l-Komunità Ewropea, u b'mod partikolari l-Artikolu 71(1) f'għaqda ma' l-ewwel sentenza ta' l-ewwel subparagrafu ta' l-Artikolu 300(2), u l-ewwel subparagrafu ta' l-Artikolu 300(3) tiegħu,Wara li kkunsidra l-proposta mill-Kummissjoni [1],Wara li kkunsidra l-opinjoni tal-Parlament Ewropew [2],Billi:(1) Il-Ftehim bejn il-Komunità Ewropea u dik li qabel kienet ir-Repubblika Jugoslava tal-Maċedonja fil-qasam tat-trasport [3], u b'mod partikolari l-Artikolu 12(3)(b) tiegħu, jistabbilixxi illi għandha tapplika sistema ta' eko-punti ekwivalenti għal dik stabbilita bl-Artikolu 11 tal-Protokoll Nru 9 ta' l-Att ta' l-Adeżjoni ta' l-Awstrija, l-Fillandja u l-Isvezja ma' l-Unjoni Ewropea.(2) Il-Kummissjoni negozjat f'isem il-Komunità Ftehim fil-għamla ta' Bdil ta' Ittri bejn il-Komunità Ewropea u dik li qabel kienet ir-Repubblika Jugoslava tal-Maċedonja li jistabbilixxi l-metodu tal-kalkolu u r-regoli u l-proċeduri ddettaljati għall-ġestjoni u l-kontroll ta' l-eko-punti.(3) Dan il-Ftehim kien iffirmat f'isem il-Komunità fid-29 ta' Ottubru 2002, bla ħsara għall-konklużjoni possibbli tiegħu f'data iktar tard skond id-Direttiva 2003/197/KE [4].(4) Dan il-Ftehim għandu jiġi approvat,IDDEĊIEDA KIF ĠEJ:Artikolu 1Huwa hawnhekk approvat f'isem il-Komunità Ewropea l-Ftehim fil-għamla ta' Bdil ta' Ittri bejn il-Komunità Ewropea u dik li qabel kienet ir-Repubblika Jugoslava tal-Maċedonja li jirrigwarda sistema ta' eko-punti li trid tiġi applikata għat-traffiku fi transitu ta' dik li qabel kienet ir-Repubblika Jugoslava tal-Maċedonja minn ġo l-Awstrija.It-test ta' dan il-Ftehim fil-għamla ta' Bdil ta' Ittri huwa mehmuż ma' din id-Deċiżjoni [5].Artikolu 2Din id-Deċiżjoni għandha tiġi pubblikata fil-Ġurnal Uffiċjali tal-Komunitajiet Ewropej.Magħmulha fil-Lussemburgu, fl-14 ta' April 2003.Għall-KunsillIl-PresidentA. Giannitsis[1] ĠU C 20 E, tat-28.1.2003, p. 82.[2] Opinjoni mogħtija fit-22 ta' Ottubru 2002 (għadha mhix ippubblikata fil-Ġurnal Uffiċjali).[3] OJ L 348, tat-18.12.1997, p. 170.[4] OJ L 75, tal-21.3.2003, p. 33.[5] OJ L 75, tal-21.3.2003, p. 34.--------------------------------------------------